AN COIMISIÚN EORPACH An Bhruiséil,17.11.2021 COM(2021) 709 final 2021/0367(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le loingsithe dramhaíola agus lena leasaítear Rialacháin (AE) Uimh. 1257/2013 agus (AE) Uimh. 2020/1056 (Téacs atá ábhartha maidir le LEE) {SEC(2021) 402 final} - {SWD(2021) 330 final} - {SWD(2021) 331 final} - {SWD(2021) 332 final}



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra 182 mhilliún tona a bhí sa trádáil dramhaíola domhanda in 2018 agus thart ar EUR 80.5 billiún a luach a bhí uirthi. Tá méadú mór tagtha ar thrádáil den sórt sin le deacáidí beaga anuas, agus d’ardaigh sé go beagnach 250 milliún tona in 2011. Tá ról tábhachtach ag an Aontas sa trádáil dhomhanda dramhaíola agus bíonn méideanna suntasacha dramhaíola á seoladh idir na Ballstáit. In 2020 d’onnmhairigh an tAontas thart ar 32.7 mhilliún tona dramhaíola chuig tíortha nach bhfuil san Aontas, sin méadú 75 % ó bhí 2004 ann agus luach EUR 13 bhilliún air sin. dramh-mhiotal feiriúil agus neamhfheiriúil, dramhaíl páipéir, dramhaíl phlaisteach, dramhaíl teicstíle agus dramhaíl ghloine, sin formhór na dramhaíola a onnmhairítear ón Aontas. Chomh maith leis sin, d’allmhairigh an tAontas tuairim agus 16 mhilliún tona dramhaíola dar luach EUR 13.5 billiún. Ina theannta sin, déantar thart ar 67 milliún tona dramhaíola a loingsiú in aghaidh na bliana idir na Ballstáit (loingsithe dramhaíola laistigh den Aontas). D’fhéadfadh rioscaí don duine agus don chomhshaol a bheith ag baint le dramhaíl a thrasloingsiú thar theorainneacha, go háirithe nuair nach ndéantar é a rialú i gceart. San am céanna, bíonn luach eacnamaíoch dearfach ar an dramhaíl sin, go sonrach mar amhábhair thánaisteacha ar féidir iad a úsáid in ionad bunábhar nó chun an spleáchas ar bhunábhair a laghdú agus ar an gcaoi sin, is féidir rannchuidiú le geilleagar níos ciorclaí. Tá bearta maidir le maoirseacht agus rialú ar loingsithe dramhaíola i bhfeidhm san Aontas ó bhí 1984 ann. Glacadh Coinbhinsiún Basel maidir le Rialú Gluaiseachtaí Trasteorann Dramhaíola Guaisí agus lena nDiúscairt (Coinbhinsiún Basel) in 1989 chun aghaidh a thabhairt ar fhadhbanna tromchúiseacha a bhaineann le deascadh dramhaíola tocsainí a allmhairítear ón gcoigríoch chuig áiteanna éagsúla den domhan i mbéal forbartha. In 1992 ghlac an Eagraíocht um Chomhar agus Forbairt Eacnamaíochta (ECFE) Cinneadh atá ceangailteach ó thaobh dlí de maidir le rialú gluaiseachtaí trasteorann dramhaíola atá ceaptha le haghaidh córais chóireála (Cinneadh ECFE). Le Rialachán (CE) Uimh. 1013/2006 (an Rialachán maidir le Loingsiú Dramhaíola (RLD)) cuirtear forálacha Choinbhinsiún Basel mar aon le forálacha Chinneadh ECFE chun feidhme i ndlí an Aontais. I ngnéithe áirithe de, tá bearta rialaithe níos déine sa Rialachán maidir le Loingsiú Dramhaíola ná mar atá i gCoinbhinsiún Basel. Leis an Rialachán maidir le Loingsiú Dramhaíola ceanglaítear ar na Ballstáit a áirithiú go ndéanfar loingsithe dramhaíola agus gcórais chóireála a bhainistiú ar bhealach lena gcaomhnaítear an comhshaol agus sláinte an duine i gcoinne aon éifeachtaí díobhálacha a d’fhéadfadh a bheith ann mar thoradh ar dhramhaíl den sórt sin. Leagtar amach sa Rialachán maidir le Loingsiú Dramhaíola sásraí rialaithe maidir le honnmhairiú agus allmhairiú dramhaíola idir an tAontas agus tríú tíortha, agus maidir le loingsithe idir na Ballstáit. Braitheann na cineálacha rialuithe faoin Rialachán maidir le Loingsiú Dramhaíola ar shaintréithe na dramhaíola (mar shampla, dramhaíl ghuaiseach nó neamhghuaiseach), ceann scríbe na dramhaíola, agus an chóireáil a dhéantar uirthi mar chuid de chóras cóireála (mar shampla athchúrsáil) nó oibríochtaí diúscartha (mar shampla cur i líonadh talún). Chomh maith leis sin, leagtar síos leis an Rialachán maidir le Loingsiú Dramhaíola toirmisc ar onnmhairiúcháin maidir le catagóirí áirithe dramhaíola agus cinn scríbe: ar an sampla is tábhachtaí tá an toirmeasc ar dhramhaíl ghuaiseach a onnmhairiú ón Aontas chuig tíortha nach tíortha ECFE iad. Is é an cuspóir foriomlán don Rialachán maidir le Loingsiú Dramhaíola leibhéal caomhnaithe an chomhshaoil agus na sláinte poiblí a mhéadú ó thionchair loingsithe trasteorann dramhaíola a dhéantar ar bhealach díobhálach don chomhshaol. Tugann sé aghaidh ann ar na fadhbanna a sainaithníodh sa mheastóireacht ar an Rialachán maidir le Loingsiú Dramhaíola a d’fhoilsigh an Coimisiún in Eanáir 2020 (féach tuilleadh faisnéise maidir leis sin i bpointe 3 thíos). Leis an athbhreithniú ar an Rialachán maidir le loingsiú dramhaíola tugtar freagairt don éileamh faoin gComhaontú Glas don Eoraip agus faoi Phlean Gníomhaíochta an Aontais Eorpaigh um an nGeilleagar Ciorclach, agus tá an méid seo leanas d’aidhm aige: ·loingsithe dramhaíola lena hathúsáid agus lena hathchúrsáil san Aontas a éascú; ·a áirithiú nach leagfaidh an tAontas a ndúshláin féin maidir le dramhaíl a fhreagairt ar thríú tíortha; agus · dul i ngleic le loingsithe neamhdhleathacha dramhaíola. Thairis sin, sa Chomhaontú Glas don Eoraip agus sa Straitéis maidir le tionsclaíocht, lena n‑áirítear a nuashonrú, aithníodh go bhfuil tábhacht straitéiseach ag baint le rochtain ar amhábhair agus go bhfuil sí ina réamhchoinníoll ionas go mbeidh an Eoraip in ann na spriocanna atá aige maidir lena a aistriú glas agus digiteach a chomhlíonadh. Leis an bPlean Gníomhaíochta um Amhábhair Chriticiúla cuireadh i dtábhacht go n‑imíonn méideanna mór acmhainní as an Eoraip i bhfoirm dramhaíola, in ionad iad a athchúrsáil go amhábhair thánaisteacha agus cuireann sé sin le héagsúlú na bhfoinsí soláthair le haghaidh na n‑éiceachóras tionsclaíoch san Aontas. Chomh maith leis sin, d’iarr Parlaimint na hEorpa agus an Chomhairle ar an gCoimisiún athbhreithniú uaillmhianach ar an Rialachán maidir le Loingsiú Dramhaíola a chur i láthair. •Comhsheasmhacht le forálacha beartais atá sa réimse beartais cheana Tá sineirgíochtaí idir an Rialachán maidir le Loingsiú Dramhaíola agus codanna eile de reachtaíocht an Aontais maidir le dramhaíl, go háirithe an Treoir Réime maidir le Dramhaíl agus na treoracha lena gcumhdaítear sruthanna sonracha dramhaíola. Sa Treoir maidir le feithiclí bhfuil a ré caite, an Treoir maidir le Cadhnraí, an Treoir maidir le pacáistíocht agus le dramhaíl ó phacáistíocht agus an Treoir maidir le DTLL (dramhthrealamh leictreach agus leictreonach), tá forálacha sonracha maidir le gluaiseacht trasteorann na sruthanna sonracha dramhaíola, lena ndéantar tagairt don Rialachán maidir le Loingsiú Dramhaíola. •Comhsheasmhacht le beartais eile de chuid an Aontais Tá sineirgí ann freisin idir an Rialachán maidir le Loingsiú Dramhaíola agus reachtaíocht eile de chuid an Aontais a bhaineann le loingsithe dramhaíola, go háirithe an Treoir maidir leis an gCoireacht Chomhshaoil. Cumhdaítear leis an Treoir sin pionósú loingsithe coiriúla dramhaíola agus comhlánaíonn sí forálacha forfheidhmithe an Rialacháin maidir le Loingsiú Dramhaíola. 2.BUNÚS DLÍ, COIMHDEACHT AGUS COMHRÉIREACHT

•Bunús dlí Is é Airteagal 192 den Chonradh ar Fheidhmiú an Aontais Eorpaigh bunús dlí reatha don Rialachán maidir le Loingsiú Dramhaíola, ina leagtar síos cén chaoi ar cheart Airteagal 191 den Chonradh a chur chun feidhme. Tugtar aghaidh in Airteagal 191 ar bheartas an Aontais maidir leis an gcomhshaol, beartas nach mór a bheith ina rannchuidiú chun na cuspóirí seo a leanas a bhaint amach: ·cáilíocht an chomhshaoil a chaomhnú, a chosaint agus a fheabhsú; ·sláinte an duine a chosaint; ·acmhainní nádúrtha a úsáid ar bhealach stuama agus réasúnach; agus ·bearta a chur chun cinn ar an leibhéal idirnáisiúnta chun dul i ngleic le fadhbanna comhshaoil réigiúnacha nó fadhbanna comhshaoil ar fud an domhain, agus go háirithe leis an athrú aeráide a chomhrac. •Coimhdeacht Leis an Rialachán maidir le Loingsiú Dramhaíola, áirithítear nach dtéitear timpeall ar reachtaíocht chuimsitheach an Aontais maidir le dramhaíl tríd an dramhaíl a loingsiú chuig tríú tíortha, tíortha ina bhfuil difríocht mhór idir na caighdeáin agus feidhmíocht um bainistiú dramhaíola atá acu agus atá san Aontas. Tá sé tábhachtach rialacha maidir le rialú gluaiseachtaí trasteorann dramhaíola a leagan síos ar leibhéal an Aontais Eorpaigh, chun cás a sheachaint ina roghnódh oibreoirí neamhdhleathacha a ndramhaíl a loingsiú trí Bhallstáit den Aontas nach bhfuil na rialacha intíre chomh dian céanna iontu, chun an dramhaíl sin a onnmhairiú ón Aontas Eorpach (ceannach ó chalafort go calafort). Tá údar cuí le rialacha an Aontais freisin maidir le loingsithe dramhaíola laistigh den Aontas, ós rud é go bhfuil tionscal dramhaíola an Aontais thar a bheith comhtháite agus chun soiléireacht dhlíthiúil agus cóir chomhionann a áirithiú le haghaidh gníomhaithe eacnamaíocha uile an tionscail sin. •Comhréireacht Áirithítear leis an Rialachán maidir le Loingsiú Dramhaíola comhsheasmhacht i gcur chun feidhme Choinbhinsiún Basel agus Chinneadh ECFE ag gach Ballstát agus dá thoradh sin, áirithítear bacainní ar loingsithe dramhaíola laistigh den Aontas a sheachaint nó baic ar dhea-fheidhmiú mhargadh inmheánach an Aontais a sheachaint. Ina theannta sin, tá cur chuige an Aontais maidir le loingsiú dramhaíola níos déine ná Coinbhinsiún Basel a mhéid a bhaineann le dramhaíl a onnmhairiú, toisc go gcuirtear cosc leis ar dhramhaíl a onnmhairiú lena diúscairt lasmuigh de thíortha CSTE, agus ar dhramhaíl neamhghuaiseach a onnmhairiú lasmuigh de ECFE. Tá breisluach soiléir don chomhshaol ag baint le cur chuige an Aontais, rud nach mbeadh ann dá mbeadh gach Ballstát ag brath ar Choinbhinsiún Basel ina aonar. Go deimhin, tá an tAontas ar cheann de bheagán páirtithe i gCoinbhinsiún Basel a chuireann rialacha dochta den chineál sin i bhfeidhm. •An rogha ionstraime In 1984 glacadh Treoir 84/631/CEE ón gComhairle an 6 Nollaig 1984 lenar tugadh isteach bearta ar fud an Aontais‑ maidir le maoirseacht agus rialú loingsithe dramhaíola. Chumhdaigh an Treoir sin loingsithe dramhaíola guaisí. Ceanglaíodh leis an Treoir nós imeachta um réamhthoiliú feasach ar na tíortha lena mbaineann, rud a lig dóibh agóid a dhéanamh i gcoinne lastas sonrach. Leasaíodh Treoir 84/631/CEE le Treoir 86/279/CEE ón gComhairle an 12 Meitheamh 1986, lenar tugadh isteach forálacha breise chun faireachán níos fearr a dhéanamh ar onnmhairí dramhaíola ón gComhphobal. Tar éis forbairtí idirnáisiúnta i gcomhthéacs Choinbhinsiún Basel agus ECFE, glacadh an chéad Rialachán maidir le Loingsiú Dramhaíola (Rialachán (CEE) Uimh. 259/93 ón gComhairle, lena n‑aisghairtear Treoir 84/631/CEE)in 1993. Tá sé tábhachtach a thabhairt faoi deara gur measadh go raibh gá le rialachán — seachas treoir — an tráth sin d’fhonn cur i bhfeidhm comhuaineach agus comhchuibhithe a áirithiú sna Ballstáit uile. Tá bonn cirt i gcónaí le rialachán a roghnú toisc go leagtar síos leis ceanglais dhíreacha do na hoibreoirí uile, agus ar an gcaoi sin soláthraítear an deimhneacht dhlíthiúil agus an fhéidearthacht forfheidhmiúcháin atá riachtanach do mhargadh atá lán-chomhtháite ar fud an Aontais. Cinntítear le rialachán freisin go gcuirtear oibleagáidí chun feidhme san am céanna agus ar an mbealach céanna sna 27 mBallstát go léir. 3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR •Meastóireachtaí ex post/seiceálacha oiriúnachta ar an reachtaíocht atá ann cheana Rinneadh meastóireacht ar an Rialachán maidir le Loingsiú ar Dramhaíola faoi chúig chritéar, eadhon a éifeachtacht, a éifeachtúlacht, a ábharthacht, agus comhleanúnachas agus breisluach an Aontais a bhaineann leis. Cuireadh san áireamh freisin Rialachán (CE) Uimh. 1418/2007 ón gCoimisiún arna ghlacadh faoi Airteagal 37(1) den Rialachán maidir le Loingsiú Dramhaíola. Is iad seo a leanas príomhthorthaí na meastóireachta. ·Bunaítear creat dlí láidir leis an Rialachán maidir le Loingsiú Dramhaíola agus tá an creat sin curtha chun feidhme ag na Ballstáit. Tá an Rialachán maidir le Loingsiú Dramhaíola éifeachtach go ginearálta i dtaca leis an dá phríomhchuspóir atá aige a bhaint amach: an comhshaol agus sláinte an duine a chosaint ar éifeachtaí díobhálacha loingsithe dramhaíola; agus chun gealltanais idirnáisiúnta an Aontais sa réimse sin a chur chun feidhme. D’fhág sé sin go ndéantar rialú níos fearr ar loingsithe dramhaíola agus rannchuidítear leis an dramhaíl a loingsítear ar an leibhéal náisiúnta agus ar leibhéal an Aontais a bhainistiú ar bhealach atá neamhdhíobhálach don chomhshaol. ·An tráth céanna céanna, de bharr na leibhéal agus na mbealaí éagsúla chun an Rialachán maidir le Loingsiú Dramhaíola a chur i bhfeidhm agus a fhorfheidhmiú, agus go minic mar aon le léirmhínithe éagsúla ar a fhorálacha agus ar chórais iniúchta éagsúla, cuirtear isteach ar a chur chun feidhme ar an mbealach is fearr ar fud an Aontais. De bharr na nithe sin cuirtear teorainn le loingsiú dlíthiúil d’ábhair dramhaíola d’ardchaighdeán chuig saoráidí athchúrsála nó déantar é sin a dhíspreagadh, rud atá tábhachtach don aistriú chuig geilleagar ciorclach san Aontas.

·Maidir le honnmhairiú dramhaíola, go háirithe dramhaíl neamhghuaiseach, ón Aontas, easnamh mór is ea maoirseacht neamhleor ar na coinníollacha faoina ndéantar an dramhaíl sin a bhainistiú i dtíortha cinn scríbe, go háirithe i dtíortha i mbéal forbartha. Mar thoradh air sin, tá dúshláin maidir leis an gcomhshaol agus sláinte phoiblí sna tíortha cinn scríbe mar thoradh ar onnmhairiú dramhaíola áirithe ón Aontas. Is caillteanas é sin do thionscail athchúrsála an Aontais. ·Is fadhb mhór é i gcónaí an loingsiú neamhdhleathach dramhaíola laistigh den Aontas, ón Aontas agus chuig an Aontas, mar gheall ar chineál ginearálta fhorálacha an Rialacháin maidir le Loingsiú Dramhaíola. Baineann sé sin go sonrach leis na heilimintí is gá do na húdaráis inniúla a sheiceáil, mar shampla maidir le bainistiú dramhaíola ar bhealach atá neamhdhíobhálach don chomhshaol agus maidir le forfheidhmiú. Mar sin féin, tá sé sin amhlaidh freisin mar gheall ar easnaimh i gcur chun feidhme agus i bhforfheidhmiú an Rialacháin maidir le Loingsiú Dramhaíola. Bhí na torthaí sin ríthábhachtach chun na cuspóirí a bhí le baint amach leis an athbhreithniú ar an Rialachán maidir le Loingsiú Dramhaíola a shainiú. •Comhairliúcháin leis na páirtithe leasmhara Chuathas i gcomhairle leis na páirtithe leasmhara le linn na bpróiseas meastóireachta agus measúnaithe tionchair, agus ba ullmhúchán iad le haghaidh athbhreithniú ar an Rialachán maidir le Loingsiú Dramhaíola. Eagraíodh comhairliúchán poiblí oscailte agus ceardlann in 2018 chun ullmhú don mheastóireacht. Foilsíodh measúnú ar thionchar tionscanta ansin an 11 Márta 2020 le haghaidh aiseolas ón bpobal, ina dhiaidh sin, reáchtáladh comhairliúchán poiblí oscailte go dtí an 30 Iúil 2020 agus ceardlann an 23‑24 Meán Fómhair 2020. Ina theannta sin, mar chuid den phróiseas measúnaithe tionchair, reáchtáladh roinnt comhairliúchán spriocdhírithe le líon mór páirtithe leasmhara. Tá tuilleadh eolais faoin bpróiseas comhairliúcháin sin in Iarscríbhinní 2 agus 3 den tuarascáil ar an measúnú tionchair. D’aontaigh na páirtithe leasmhara agus na Ballstáit go ginearálta le príomhthorthaí na meastóireachta ar an Rialachán maidir le Loingsiú Dramhaíola agus leis an ngá athbhreithniú a dhéanamh ar an Rialachán maidir le Loingsiú ar Dramhaíola chun aghaidh a thabhairt ar na torthaí sin. Maidir le saincheist na loingsithe dramhaíola laistigh den Aontas, léirigh oibreoirí eacnamaíocha tacaíocht láidir do nuachóiriú na nósanna imeachta is infheidhme maidir le loingsiú dramhaíola agus do bhearta an Aontais a ghlacadh chun ilroinnt mhargadh inmheánach an Aontais a sheachaint. Go sonrach, d’iarr siad digitiú ar an nós imeachta um fhógra a thabhairt, feidhmiú níos fearr na nósanna imeachta meara, rialacha comhchoiteanna a leagan síos chun cinneadh a dhéanamh maidir le haicmiú dramhaíola, agus caighdeánú níos fearr ar ríomh na ráthaíochtaí airgeadais. Chuir páirtithe leasmhara ón tsochaí shibhialta béim ar an ngá atá leis an Rialachán maidir le Loingsiú Dramhaíola a ailíniú níos fearr le prionsabal na gaireachta agus le hord na réiteach dramhaíola. Ar an taobh eile, chuir roinnt oibreoirí eacnamaíocha in iúl nár cheart forálacha substaintiúla (forálacha a leagtar síos i reachtaíocht eile) a leagan síos leis an Rialachán maidir le Loingsiú Dramhaíola ach a bheith teoranta do cheanglais nós imeachta maidir le loingsiú dramhaíola. Maidir le honnmhairiú dramhaíola lasmuigh ón Aontas,, d’aithin na páirtithe leasmhara i gcoitinne gur cheart an Rialachán maidir le Loingsiú Dramhaíola a leasú chun cásanna a sheachaint ina ndéantar míbhainistiú ar dhramhaíl a onnmhairítear ón Aontas sna tíortha cinn scríbe. Cuireadh tuairimí éagsúla in iúl maidir leis na réitigh a d’fhéadfadh a bheith ann chun aghaidh a thabhairt ar an bhfadhb sin. Chuir roinnt páirtithe leasmhara in iúl go raibh imní orthu faoi bhearta lena bhféadfaí cur isteach ar an trádáil dhomhanda dramhaíola ardcháilíochta agus faoin tionchar a bheadh ag bearta den sórt sin ar earnáil an Aontais a bhfuil baint aici faoi láthair le dramhaíl a bhailiú, a shórtáil agus a athchúrsáil. Chuir siad i dtábhacht go háirithe go bhféadfadh sé nach mbeidh dóthain acmhainneachta san Aontas chun déileáil le dramhaíl a onnmhairítear ón Aontas faoi láthair. Ní raibh roinnt oibreoirí eacnamaíocha eile d’aon tuairim faoi sin agus thug siad le fios go mbeadh an acmhainneacht sin ar fáil. D’áitigh páirtithe leasmhara ón tsochaí shibhialta gur gá don Aontas bearta an-srianta a chur ar bun maidir le honnmhairiú dramhaíola plaistí ón Aontas. Chuir na páirtithe leasmhara in iúl i gcoitinne go raibh siad i bhfách leis na forálacha i gcoinne loingsithe neamhdhleathacha dramhaíola a threisiú. Cuirtear san áireamh sa togra ón gCoimisiún na tuairimí a cuireadh in iúl agus cuirtear cur chuige comhréireach i láthair chun dul i ngleic leis na fadhbanna a sainaithníodh sa mheastóireacht. Is amhlaidh atá go háirithe i gcás na mbeart a bhaineann le honnmhairiú dramhaíola, nach ionann iad agus bratchosc ar onnmhairiú dramhaíola agus nach mbeidh feidhm acu go dtí 3 bliana tar éis theacht i bhfeidhm an rialacháin atá beartaithe. Dá bhrí sin, beidh dóthain ama ag na páirtithe leasmhara uile agus ag na tríú tíortha go léir chun ullmhú do chur chun feidhme na rialacha nua. •Bailiú agus úsáid saineolais Tacaíodh leis an measúnú tionchair le haghaidh an athbhreithnithe ar an Rialachán maidir le Loingsiú Dramhaíola trí bhíthin staidéar ó shaineolaithe. D’oibrigh na saineolaithe sin go dlúth leis an gCoimisiún trí chéimeanna éagsúla an staidéir. Bhain an Coimisiún úsáid freisin as go leor foinsí eile faisnéise chun an togra seo a ullmhú. •Measúnú tionchair Tá an togra bunaithe ar mheasúnú tionchair. Tar éis barúlacha an Bhoird um Ghrinnscrúdú Rialála a fhreagairt ina thuairim dhiúltach an 9 Aibreán 2021, tugadh tuairim dhearfach ar an measúnú tionchair athbhreithnithe an 4 Meitheamh 2021. Ina thuairim dheiridh, d’iarr an Bord tuilleadh sonraí, go príomha maidir le comparáid idir na roghanna a dtugtar aghaidh orthu sa mheasúnú tionchair. Rinneadh ceithre rogha bheartais a mheas sa mheasúnú tionchair sin: Is é rogha beartais 1an cás bunlíne. Glactar leis leis sin go bhfanfaidh Coinbhinsiún Basel agus Cinneadh ECFE gan athrú den chuid is mó go dtí 2030 ar a laghad. Ina theannta sin, i dtaca leis an Rialachán maidir le Loingsiú Dramhaíola atá ann faoi láthair, lena n‑áirítear a Rialachán tarmligthe, leanfaidh sé d’fheidhm a bheith aige. Leanfar lena chur chun feidhme reatha agus dhéanfaí tuilleadh comhchuibhithe ar fud na mBallstát trí na hiarrachtaí atá á ndéanamh faoi láthair, go háirithe trí threoir agus malartuithe ad hoc a fhorbairt idir na Ballstáit, agus trí na Comhfhreagraithe Loingsithe ar Dramhaíola den chuid is mó. Leanfaidh an tAontas freisin de bhearta domhanda a chur chun cinn chun feabhas a chur ar an rialú ar ghluaiseachtaí trasteorann dramhaíola agus ar bhainistiú dramhaíola in eagraíochtaí idirnáisiúnta, go háirithe Coinbhinsiún Basel agus ECFE. Tugtar forléargas sa tábla thíos ar roghanna 2, 3 agus 4, ar roghanna malartacha iad ar rogha 1 (an cás bunlíne), agus ar an meascán bearta sna roghanna sin. Bearta Rogha 2 (athruithe spriocdhírithe) Rogha 3 (Athruithe struchtúracha) Rogha 4 (athruithe forleathana) Cuspóir 1: Loingsithe laistigh den Aontas a éascú, go háirithe chun an Rialachán maidir le Loingsiú Dramhaíola a ailíniú le cuspóirí an gheilleagair chiorclaigh. 1a) Córas na saoráidí ‘réamhthoilithe’ a fheabhsú x x 1b) An nós imeachta um fhógra a thabhairt a chuíchóiriú x x 1c) Raon feidhme an Rialacháin maidir le Loingsiú Dramhaíola a shoiléiriú x x 1d) Idirmhalartú leictreonach sonraí (EDI) ar fud an Aontais a bhunú x x 1e) An córas ráthaíochta airgeadais a chuíchóiriú trí ríomh an mhéid a cheanglaítear faoin ráthaíocht a chomhchuibhiú x x 1f) Aitheantas frithpháirteach a áirithiú ar leibhéal an Aontais Eorpaigh d’iompróirí dramhaíola guaisí atá cláraithe i mBallstát x 1g) Forálacha an Rialacháin maidir le Loingsiú Dramhaíola a ailíniú le hord na réiteach dramhaíola x x 1h) Treoir a eisiúint maidir leis na saincheisteanna achrannacha atá ann faoi láthair x 1i) Ailíniú a áirithiú leis na forálacha maidir le deireadh dramhaíola agus seachtháirgí sa Treoir Réime maidir le Dramhaíl x x 1j) An cúram a thabhairt ar an gCoimisiún, tairseacha a leagan síos, trí ghníomhartha tarmligthe nó trí ghníomhartha cur chun feidhme, maidir le héilliú dramhaíola lena chinneadh ar cheart dóibh a bheith faoi réir an nós imeachta um fhógra a thabhairt nó nár cheart x x 1k) Aitheantas frithpháirteach a bhunú do chritéir náisiúnta dheiridh dramhaíola chun críche loingsithe dramhaíola x 1l) Aitheantas frithpháirteach a bhunú do chinntí náisiúnta maidir le cineál guaiseach dramhaíola chun críche loingsithe dramhaíola x Cuspóir 2: A ráthú go mbainistítear dramhaíl a onnmhairítear ón Aontas Eorpach ar bhealach atá neamhdhíobhálach don chomhshaol 2a) Sonraigh oibleagáidí ar onnmhaireoirí agus ar údaráis phoiblí chun a áirithiú agus a fhíorú go ndéanfar dramhaíl a onnmhairítear go tríú tíortha a bhainistiú ar bhealach atá neamhdhíobhálach don chomhshaol x x 2b) An cúram a thabhairt ar an gCoimisiún critéir a leagan amach chun idirdhealú a dhéanamh idir earraí úsáidte agus dramhaíl, maidir le sruthanna sonracha dramhaíola a n‑eascraíonn dúshláin ar leith as onnmhairiú dramhaíola go tríú tíortha ina leith x x 2c) Creat nua a bhunú lena gceanglaítear ar thíortha nach bhfuil in ECFE a chur in iúl don Aontas go bhfuil siad toilteanach dramhaíl atá ar an liosta glas a allmhairiú agus a gcumas a léiriú í a chóireáil go hinbhuanaithe de réir critéir a leagtar síos x x 2d) A cheangal go mbeidh onnmhairiú na dramhaíola atá ar an liosta glas as ECFE faoi réir an nós imeachta um fhógra a thabhairt x 2e) Nós imeachta sonrach a bhunú chun faireachán a dhéanamh ar onnmhairiú dramhaíola go tíortha ECFE agus chun fadhbanna comhshaoil a d’fhéadfadh a bheith mar thoradh ar onnmhairí den sórt sin a mhaolú x x Cuspóir 3: Aghaidh a thabhairt ar loingsithe neamhdhleathacha dramhaíola ar bhealach níos fearr laistigh den Aontas Eorpach, ón Aontas agus chuig an Aontas 3ú) Feabhas a chur ar fhorálacha maidir le hiniúchtaí agus forfheidhmiú agus maidir le bearta leantacha x x 3b) Treoir a thabhairt maidir le hiniúchtaí éifeachtúla agus le cleachtais forfheidhmiúcháin x 3c) Cumhacht a thabhairt don Choimisiún (trí OLAF) chun gníomhaíochtaí imscrúdaithe agus comhordaithe trasnáisiúnta a dhéanamh in aghaidh gáinneáil ar dhramhaíl san Aontas x x 3d) Na forálacha atá ann cheana maidir le sáruithe agus pionóis a threisiú x x 3e) Feabhas a chur ar inrianaitheacht loingsithe ar dhramhaíl ar an liosta glas x x 3f) Comhar idir údaráis forfheidhmiúcháin a éascú ar an leibhéal náisiúnta x x 3g) Grúpa tiomnaithe a chruthú ar leibhéal an Aontais a bhfuil sé de chúram acu comhar maidir le forfheidhmiú an Rialacháin maidir le Loingsiú Dramhaíola a éascú agus a fheabhsú x x

Le rogha beartais 2 (athruithe spriocdhírithe) tugtar pacáiste beart lenar féidir dul i ngleic go héifeachtach, go pointe, le roinnt de na fadhbanna a chuireann bac ar dhea-fheidhmiú an Rialacháin maidir le Loingsiú Dramhaíola. I gcomparáid leis an gcás bunlíne, tugtar freagairtí éifeachtacha comhsheasmhacha leis na hathruithe spriocdhírithe chun cuspóirí sonracha a bhaint amach, go háirithe chun an t‑ualach riaracháin a laghdú agus chun loingsiú dramhaíola lena cóireáil a dhéanamh níos airde in ord na réiteach dramhaíola. Mar sin féin, leis na bearta atá beartaithe amháin ní féidir an tairbhe is mó is féidir a bhaint amach mar gheall, den chuid is mó, ar éifeachtúlacht níos ísle agus comhleanúnachas inmheánach níos ísle. I gcomparáid leis na hathruithe struchtúracha (rogha 3), ní rachaidh an rogha seo i ngleic ach go pointe áirithe leis na dúshláin a bhaineann le honnmhairiú dramhaíola (cuspóir 2). Tá na bearta dírithe ar réimsí áirithe fadhbanna amháin, e.g. le critéir a leagan amach chun idirdhealú a dhéanamh idir earraí úsáidte agus dramhaíl (2b) nó leis na hoibleagáidí ar onnmhaireoirí (2a) a shonrú. Aithnítear na tairbhí is mó faoin rogha sin i dtaca le bearta 3a‑3d agus 3f, bearta atá dírithe ar aghaidh níos fearr a thabhairt ar loingsithe neamhdhleathacha dramhaíola laistigh, ón Aontas agus chuig an Aontas (cuspóir 3).

Faoi rogha beartais 3 (athruithe struchtúracha), le bearta 1d, 1e, agus 1f tugtar aghaidh go díreach ar ábhair imní na bpáirtithe leasmhara maidir leis na costais a bhaineann leis an moilleanna ar loingsithe laistigh den Aontas agus dhéanfaí an t‑ualach riaracháin d’údaráis phoiblí agus d’oibreoirí eacnamaíocha a íoslaghdú go mór (cuspóir 1). Trí bhearta 2c, 2d agus 2e a thabhairt isteach, bhunófaí creat nós imeachta ar leibhéal an Aontais chun a ráthú go ndéanfar dramhaíl a onnmhairítear ón Aontas a bhainistiú ar bhealach atá neamhdhíobhálach don chomhshaol. Meastar gur freagairt chomhréireach chórasach é do chuspóir 2. Ní bheadh athruithe áirithe leormhaith ná comhtháite go leor chun an éifeacht riachtanach a bhaint amach ar leibhéal na mBallstát. Is amhlaidh atá go háirithe i gcás bhearta 3e agus 3g atá molta chun aghaidh níos fearr a thabhairt ar loingsithe neamhdhleathacha dramhaíola (cuspóir 3). Léiríodh sa mheasúnú tionchair nach bhféadfaí cuspóirí uile an athbhreithnithe a bhaint amach ar an mbealach is éifeachtaí, is éifeachtúla agus is comhréirí leis bearta a dhéanfaí faoi roghanna 2 nó 3. I gcomparáid leis na roghanna sin, bheadh níos mó éifeachtachta , ar bhealach éifeachtúil agus comhréireach, mar thoradh ar rogha beartais 4, lena gcomhcheanglaítear bearta i meascán d’athruithe forleathana. Dá bhrí sin is í Rogha 4 an rogha tosaíochta. Is é an toradh a bheadh ar chumasc na n‑athruithe spriocdhírithe agus struchtúracha a roghnaíodh cur chuige cothrom ó thaobh éifeachtachta (gach cuspóir a bhaint amach) agus éifeachtúlacht (éifeachtúlacht costais). Is é is aidhm dó a áirithiú gur féidir, leis an Rialachán seo, loingsithe laistigh den Aontas a éascú i gcomhréir le cuspóirí an gheilleagair chiorclaigh, tacú le cuspóir an Aontais deireadh a chur lena dhúshláin dramhaíola a fhágáil faoi thríú tíortha, agus rannchuidiú chun dul i ngleic ar bhealach níos fearr le loingsiú neamhdhleathach dramhaíola, gan costais iomarcacha ná suaitheadh iomarcach a bheith ann. Tugtar freagairt leis don (i) ghá atá le bearta nua éifeachtacha chun na trí chuspóir a bhaint amach, agus (ii) don tábhacht a bhaineann leo a bheith curtha chun feidhme agus gan ualach iomarcach ná tionchair neamh‑inmhianaithe a chruthú an tráth céanna. Tá rogha 4 comhréireach freisin leis na haidhmeanna atá leis an athbhreithniú seo a bhaint amach. ·Maidir le cuspóir 1 i dtaca le loingsiú dramhaíola laistigh den Aontas, tá gach beart faoi rogha 4 riachtanach chun comhtháthú níos fearr ar mhargadh inmheánach dramhaíola an Aontais a bhaint amach agus chun na loingsithe sin a threorú chuig athchúrsáil. Beidh siad ina n-athruithe tábhachtacha ar na nósanna imeachta is infheidhme faoi láthair maidir le loingsithe, a mbeidh tionchar acu ar oibreoirí eacnamaíocha agus ar riaracháin phoiblí araon. Leis na bearta sin, cruthófar gnóthachain thábhachtacha d’oibreoirí eacnamaíocha agus don riaracháin phoiblí araon, trí laghdú a dhéanamh ar an ualach riaracháin, trí laghdú a dhéanamh ar an moill, agus trí phróiseáil níos éifeachtúla faisnéise. Rannchuideoidh siad freisin tacú leis an aistriú chuig geilleagar ciorclach san Aontas, rud a rachaidh chun tairbhe do chosaint an chomhshaoil. Is mó na gnóthachain sin ná na costais a bhaineann leis na bearta nua a bhunú, go háirithe an córas idirmhalartaithe leictreonaigh sonraí (beart 1d). Maidir leis an oibleagáid an nós imeachta um fhógra a thabhairt i dtaca le loingsithe dramhaíola laistigh den Aontas a dhigitiú tríd an gcóras idirmhalartaithe leictreonaigh sonraí, ní bheidh éifeacht leis go dtí 24 mhí tar éis theacht i bhfeidhm an Rialacháin maidir le Loingsiú Dramhaíola athbhreithnithe, agus tá obair ullmhúcháin leis na Ballstáit agus le páirtithe ar siúl cheana féin chun ullmhú don chóras nua seo. ·Maidir leis an dara cuspóir, mar thoradh ar rogha 4 tiocfaidh athruithe tábhachtacha ar chineálacha cur chuige an Aontais agus ar an gcreat rialála a bhaineann le honnmhairiú dramhaíola ón Aontas. Tá gá leis sin toisc gur theip ar an Rialachán maidir le Loingsiú Dramhaíola atá ann faoi láthair an cuspóir a bhaint amach chun a áirithiú go ndéantar dramhaíl a onnmhairítear ón Aontas a bhainistiú ar bhealach neamhdhíobhálach don chomhshaol, go háirithe chuig tíortha i mbéal forbartha. Gné thábhachtach amháin de rogha 4 is ea go gceanglófar ar oibreoirí eacnamaíocha agus ar údaráis phoiblí gníomhaíochtaí nithiúla a dhéanamh chun a fhíorú go déantar dramhaíl a onnmhairítear ón Aontas a chóireáil ar bhealach inbhuanaithe sna tíortha cinn scríbe Áiritheofar leis sin go dtabharfar ráthaíochtaí ag leibhéal na tíre (bearta 2c agus 2e) agus ag leibhéal saoráide (beart 2a) araon maidir le cóireáil inbhuanaithe dramhaíola sna tíortha cinn scríbe. Ba cheart tairbhí tábhachtacha comhshaoil a chruthú leis na bearta sin. Beidh tionchair eacnamaíocha acu freisin. I gcás roinnt oibreoirí, go háirithe iad a dhéanann dramhaíl a phróiseáil go hábhair thánaisteacha san Aontas, d’fhéadfadh sé go mbeadh méideanna níos airde bunábhair ar fáil ar phraghas níos ísle, agus bheadh tionchar dearfach aige sin ar an iomlán. I gcás na n‑oibreoirí sin a dhéanann dramhaíl a loingsiú ón Aontas, beidh an tionchar sin ag brath ar fhianaise a chur ar fáil go ndéantar dramhaíl onnmhairithe sna tíortha cinn scríbe a chóireáil ar bhealach neamhdhíobhálach don chomhshaol. Dá thoradh sin, d’fhéadfadh sé go n‑éireodh sé níos deacra dramhaíl a onnmhairiú chuig roinnt tíortha, rud a d’imreodh tionchar diúltach ar na cuideachtaí a onnmhairíonn dramhaíl chuig na tíortha sin. Tá na costais a bhaineann leis an staid sin teoranta, áfach, agus is mó iad na sochair chomhshaoil fhoriomlána a bhaineann leis na bearta. Ar deireadh, tá sé tábhachtach a thabhairt faoi deara go n‑áirithítear comhréireacht toisc go ndéanfadh na bearta i rogha 4 an méid seo a leanas: –córas éagsúil a chur i bhfeidhm idir tíortha cinn scríbe, agus níos mó grinnscrúdaithe a dhéanamh ar thíortha a mheastar nach bhfuil na cleachtais bainistithe dramhaíola iontu chomh hinbhuanaithe leo san Aontas (tíortha nach tíortha ECFE iad); –sásra a bhunú, gan aon bhratchosc, lena mbeidh an deis ag tíortha allmhairiúcháin dramhaíl a allmhairiú ón Aontas má léiríonn siad go bhfuil siad in ann déileáil leis an dramhaíl ar bhealach inbhuanaithe; agus –ní thiocfaidís i bhfeidhm ach 3 bliana tar éis do na hathruithe ar an Rialachán teacht i bhfeidhm, rud a fhágfaidh idirthréimhse do gach duine lena mbaineann chun ullmhú do na rialacha nua. ·Maidir leis an tríú cuspóir, foráiltear le rogha 4 sraith beart chun forfheidhmiú Rialacháin maidir le Loingsiú Dramhaíola a fheabhsú. Tá gá leo chun méadú a dhéanamh ar chumas na mBallstát agus an Choimisiúin an líon loingsithe neamhdhleathacha dramhaíola a laghdú. Níl aon chúraimí bunúsacha nua ná aon chostais bhreise ghaolmhara d’oibreoirí agus do na Ballstáit i gceist leis na bearta sin. Le córas forfheidhmiúcháin níos éifeachtaí, chabhrófaí le líon na loingsithe neamhdhleathacha a chosc nó a laghdú agus le coigilteas suntasach costas a bhaint amach le haghaidh glanadh suas agus aisdúichiú, agus le laghdú ar chostais indíreacha do Bhallstáit ina ndéantar idirthuras dramhaíola. Ba cheart laghdú ar chaillteanas ioncaim ó cháin a bheith mar thoradh ar fhorfheidhmiú níos fearr. Ina theannta sin, de bhreis ar na bearta atá beartaithe, úsáidfidh an Coimisiún raon leathan uirlisí chun leanúint de thacaíocht a thabhairt d’iarrachtaí na mBallstát an Rialachán maidir le Loingsiú Dramhaíola a chur chun feidhme agus a fhorfheidhmiú ar bhealach níos fearr. Tá go leor tionscnaimh déanta cheana féin ar leibhéal an Aontais i gcoinne na gáinneála dramhaíola, rud atá ar cheann de thosaíochtaí bheartas foriomlán an Aontais maidir leis an gcoireacht eagraithe. Tá tacaíocht airgeadais á cur ar fáil ag an Aontas freisin do thionscadail oibríochtúla a dhíríonn ar gháinneáil dramhaíola. Ina theannta sin, tá an Coimisiún ag tabhairt cúnaimh leis na Ballstáit sa réimse seo tríd an bhFóram um Chomhlíonadh agus Rialachas Comhshaoil, an clár TAIEX-EIR PEER 2 PEER agus Pacáiste Oiliúna an Aontais ar Dhlí an Chomhshaoil. I bhfigiúr 1 thíos tugtar forléargas scéimreach ar an rogha tosaíochta, agus ar na bearta atá inti. Déantar cur síos níos mionsonraithe ar an gcaoi a mbaintear amach cuspóirí an athbhreithnithe ar an Rialachán maidir le Loingsiú Dramhaíola leis an rogha thosaíochta a chur i láthair in Iarscríbhinn 14 den tuarascáil ar an measúnú tionchair. Figiúr 1 – Forléargas ar bhearta sa rogha tosaíochta I dtaca leis an tionchar eacnamaíoch fhoriomláin, mar thoradh ar an rogha tosaíochta sin, ba cheart coigilteas suntasach a bheith ann d’oibreoirí a sheolann dramhaíl agus do na húdaráis a bhíonn ag déileáil leis na nósanna imeachta chun na loingsithe sin a údarú agus faireachán a dhéanamh orthu, go háirithe a bhuí le bunú an chórais idirmhalartaithe leictreonaigh sonraí. Táthar ag ceapadh go sábhálfaidh sé sin thart ar EUR 1.4 mhilliún in aghaidh na bliana. Beidh coigilteas breise ann mar thoradh ar bhearta eile chun an Rialachán maidir le Loingsiú Dramhaíola a nuachóiriú agus a shimpliú. Beidh na tionchair eacnamaíocha thábhachtacha eile ann mar thoradh ar na bearta a bhaineann le honnmhairiú dramhaíola, ar bearta iad ba cheart a bheith ina gnóthachan eacnamaíoch foriomlán do gheilleagar an Aontais, bunaithe ar shonraí 2019, idir EUR 200-500 milliún in aghaidh na bliana, ag brath ar an méid dramhaíola a choinnítear san Aontas. I gcás oibreoirí eacnamaíocha atá bunaithe san Aontas, beidh difríochtaí suntasacha idir tionchair na mbeart sin ag brath ar an suíomh atá acu sa slabhra luacha agus ar na cineálacha dramhaíola lena mbaineann. I gcás cuid de na hoibreoirí sin a bhfuil baint acu leis an dramhaíl sin a onnmhairiú, is dócha go dtiocfaidh méadú ar na costais a bhaineann leis an dramhaíl sin a onnmhairiú, nó go rachaidh siad chuig ceannaitheoirí eile san Aontas, i gcás ina bhféadfaidís praghsanna níos ísle a fháil ar a gcuid dramhaíola. Bheadh ar chuideachtaí atá ag onnmhairiú dramhaíola scéimeanna iniúchta a bhunú (nó iad a cheannach) chun a fhíorú go ndéanann saoráidí i dtríú tíortha gníomhaíochtaí bainistithe dramhaíola ar bhealach inbhuanaithe; bheadh costais nua ach measartha i gceist leis sin. Ar an taobh eile, d’fhéadfadh oibreoirí eacnamaíocha a dhéanann dramhaíl a athchúrsáil nó a phróiseáil san Aontas a bheith in ann níos mó dramhaíola a úsáid mar bhunábhar, agus ba cheart iad a bheith in ann í a cheannach ar phraghas níos ísle i gcomparáid leis an mbunlíne. Ba cheart go rachadh na bearta maidir le loingsithe neamhdhleathacha chun tairbhe oibreoirí dlíthiúla mar go gcuideoidh siad le dul i ngleic le gníomhaíochtaí neamhdhleathacha; is iomaíocht dhíreach iad le gnó na n‑oibreoirí dlíthiúla. Maidir le cuideachtaí atá lonnaithe i dtríú tíortha a dhéanann an dramhaíl a allmhairítear ón Aontas a phróiseáil agus a iompar, bheadh tionchar dearfach orthu siúd atá ag déanamh a gcuid gníomhaíochtaí ar bhealach atá neamhdhíobhálach don chomhshaol, toisc go ndéanfadh an t‑iniúchadh comhdhlúthú ar a ngníomhaíochtaí agus ar a n‑iomaíochas, cé go bhféadfadh sé freisin roinnt costas a thabhú chun a mbonneagar agus a gcaighdeáin a uasghrádú sa ghearrthéarma. Bheadh tionchar diúltach aige sin ar na cuideachtaí sin nach bhfuil in ann na critéir maidir le bainistiú dramhaíola a leagtar amach sna scéimeanna iniúchóireachta a chomhlíonadh ar bhealach atá neamhdhíobhálach don chomhshaol mar go gcaillfidís custaiméirí ón Aontas. Bainfidh fiontair bheaga agus mheánmhéide tairbhe mhór as na bearta atá ceaptha le loingsithe dramhaíola a éascú laistigh den Aontas. Cuireann na constaicí agus na hualaí a bhaineann leis na heasnaimh sna nósanna imeachta reatha ualach níos troime orthu i gcomparáid le cuideachtaí móra. Déanfaidh na bearta maidir le honnmhairiú dramhaíola difear do d’fhiontair bheaga agus mheánmhéide a bhfuil baint acu le gníomhaíochtaí gnó a bhaineann le honnmhairiú. Tabhóidh siad costais nua chun iniúchtaí a dhéanamh in áiseanna a bhfuil a ndramhaíl á seoladh acu chucu. Tá na costais sin teoranta i gcónaí, áfach, agus d’fhéadfaí iad a chomhthiomsú le fiontair bheaga agus mheánmhéide eile, go háirithe trí Eagraíochtaí um Fhreagrachta Táirgeoirí. Ar deireadh, maidir leis an dearcadh go bhfanfaidh níos mó dramhaíola san Aontas, mar aon le spriocanna agus oibleagáidí nua faoi dhlí an Aontais chun a áirithiú go ndéanfar í a athchúrsáil, beidh deiseanna ann freisin d’fhiontair bheaga agus mheánmhéide tionscadail agus teicneolaíochtaí nuálacha a fhorbairt chun dramhaíl a athchúrsáil a mbaineann dúshláin ar leith lena gcóireáil, amhail plaisteach agus dramhaíl teicstíle. Táthar ag ceapadh go mbeidh tionchar foriomlán suntasach dearfach ar an gcomhshaol mar thoradh ar an rogha tosaíochta seo. Mar thoradh ar na bearta atá ceaptha chun an loingsiú dramhaíola lena hathúsáid agus lena hathchúrsáil a éascú san Aontas, déanfar níos mó dramhaíola a chóireáil faoi dhálaí comhshaoil níos fearr. Chomh maith leis sin, mar thoradh ar na bearta sin bheadh méid níos mó d’ábhair thánaisteacha atá ar fáil san Aontas, agus dhéanfaí óghábhar a ionadú mar bhunábhar do roinnt tionscail atá bunaithe san Aontas. Bheadh tionchar dearfach ar an gcomhshaol ag na bearta atá beartaithe a bhaineann le dramhaíl a onnmhairiú toisc go ráthódh siad níos fearr go ndéanfaí loingsiú dramhaíola go tríú tíortha a bhainistiú ar bhealach atá neamhdhíobhálach don chomhshaol. D’fhéadfadh sé freisin go mbeadh idir 2.4 agus 6 mhilliún tona dramhaíola á gcoimeád san Aontas gach bliain, dramhaíl a dhéanfaí a chóireáil de réir chaighdeáin an Aontais agus a phróiseáil ina n‑ábhair thánaisteacha. Cé nach féidir tionchar airgid a dhéanadh maidir leis na gnóthachain chomhshaoil sin go léir, ar na tairbhí a bhaineann le cóireáil níos fearr ar dhramhaíl iarmharach san Aontas agus le loingsiú chuig tríú tíortha a sheachaint, bheadh EUR 266‑666 in aghaidh na bliana nó níos mó. Is dócha go mbeidh na gnóthachain fhoriomlána níos airde fós. Trí rannchuidiú le feabhas a chur ar éifeachtacht agus éifeachtúlacht an chórais forfheidhmiúcháin ar an iomlán, chuideodh na bearta a bhaineann le loingsithe neamhdhleathacha na tionchair thromchúiseacha chomhshaoil a eascraíonn as loingsithe neamhdhleathacha dramhaíola a chosc agus a laghdú, rud a thabharfadh tairbhí comhshaoil ar an iomlán. Ar deireadh, maidir leis an tionchar sóisialta foriomlán, leis na bearta a bhaineann le honnmhairiú dramhaíola agus leis na bearta i gcoinne loingsithe neamhdhleathacha dramhaíola, ba cheart tionchar diúltach ar shláinte an duine (e.g. fadhbanna riospráide, gortuithe) agus dálaí saothair (e.g. gan sochair shóisialta, pá íseal) a laghdú, tionchair a eascraíonn as bainistiú neamh-inbhuanaithe dramhaíola, rud a thabharfadh sochair fhoriomlána don tsochaí ar an gcoigríoch agus san Aontas araon. Ba cheart 9 000‑23 000 post a chruthú in earnálacha athchúrsála agus athúsáide an Aontais mar thoradh ar dhramhaíl a chóireáil san Aontas Eorpach. Is dócha go gcruthófar poist bhreise sna réimsí sin mar thoradh ar na bearta atá ceaptha chun a áirithiú go bhfeidhmeoidh an Rialachán maidir le Loingsiú Dramhaíola níos fearr do loingsithe dramhaíola san Aontas lena n‑athchúrsáil agus lena n‑athúsáid. I dtríú tíortha d’fhéadfadh caillteanas post a bheith ann in earnáil na cóireála dramhaíola foirmiúla nó neamhfhoirmiúla i gcás ina n‑onnmhairítear níos lú dramhaíola go dtí an tír sin. •Oiriúnacht rialála agus simpliú Baintear leas as féidearthacht an digitithe a mhéad is féidir sa togra seo chun costais riaracháin a laghdú. Is amhlaidh an cás go háirithe i gcás an togra maidir le córas éigeantach ar fud an Aontais a bhunú chun sonraí agus faisnéis atá nasctha le loingsithe dramhaíola a eisiúint agus a mhalartú go leictreonach. Ní mheastar go mbeidh costais an-ard ar an gCoimisiún, ar na Ballstáit ná ar ghnólachtaí mar thoradh ar chóras den sórt sin a fhorbairt lena gcomhcheanglaítear ardáin náisiúnta agus/nó ardáin atá ann cheana, amhail na dálaí arna mbunú faoi Rialachán (AE) 2020/1056 maidir le faisnéis leictreonach faoi iompar lastais agus córas ar leibhéal an Aontais. Mar sin féin, cuirfidh sé uirlis chumhachtach ar fáil d’údaráis na mBallstát agus don Choimisiún chun faireachán agus forfheidhmiú a dhéanamh, chomh maith le huirlis éifeachtúil do ghnólachtaí chun na hoibleagáidí sa rialachán atá beartaithe a chomhlíonadh. •Cearta bunúsacha

Níl aon iarmhairtí ag gabháil leis an togra maidir le cosaint na gceart bunúsach. 4.IMPLEACHTAÍ BUISÉADACHA Tugtar le tuiscint sa togra go n‑úsáidfear acmhainní daonna agus caiteachas chun cur chun feidhme cuí roinnt forálacha ann a áirithiú. Táthar ag súil go bhfaighfear cuid de na riachtanais acmhainní daonna ó leithdháiltí an Choimisiúin atá ann cheana. Soláthrófar na hacmhainní daonna is gá ón gCoimisiún le baill foirne ó AS ENV a bhfuil bainistíocht na gníomhaíochta faoina gcúram cheana. D’fhéadfadh ath-imlonnú laistigh den Ard-Stiúrthóireacht, nó ó Ard-Stiúrthóireachtaí eile atá in ann iad féin a shaoradh ó na cúraimí reatha a bhaineann le cur chun feidhme an Rialacháin atá i bhfeidhm, rannchuidiú le bainistiú na gníomhaíochta freisin. Chaithfí leithdháileadh breise a thabhairt don Ard-Stiúrthóireacht atá i mbun bainistíochta agus don Oifig Eorpach Frith-Chalaoise (OLAF) faoin nós imeachta maidir le leithdháileadh bliantúil agus faoi réir srianta buiséadacha. Tá roinnt airteagal sa togra ina bhfuil mionsonraí ar shreafaí oibre breise a mbeidh gá lena ndéanamh chun an rialachán a chur chun feidhme agus a mbeadh gá iad a ghlacadh trí ghníomhartha cur chun feidhme nó tarmligthe sna blianta thar éis a theacht i bhfeidhm. Cumhdófar leo sin forbairt rialacha comhchuibhithe maidir le haicmiú dramhaíola, maidir le ráthaíochtaí airgeadais a ríomh, measúnú a dhéanamh ar fhógraí tríú tíortha maidir le honnmhairí dramhaíola an Aontais a fháil, agus obair chomhordaithe maidir le forfheidhmiú an Rialacháin. Tá liosta mionsonraithe de na gníomhaíochtaí sin a bheartaítear thíos. ·Modh ríofa comhchuibhithe a bhunú le haghaidh ráthaíochtaí airgeadais nó na n‑árachas coibhéiseach; ·Leibhéil tairsí chomhchuibhithe éillithe a scrúdú agus a bhunú chun dramhaíl áirithe a aicmiú mar dhramhaíl atá ar an liosta glas nó nach bhfuil. ·Critéir a scrúdú agus a bhunú chun idirdhealú a dhéanamh idir earraí athláimhe agus dramhaíl le haghaidh rudaí nó substaintí áirithe; ·Creat nua a bhunú agus a choinneáil ar bun chun dramhaíl ar an liosta glas a onnmhairiú ón Aontas chuig tír nach bhfuil in ECFE, go háirithe liosta tíortha a bhfuil onnmhairiú na dramhaíola sin údaraithe dóibh a bhunú agus a thabhairt cothrom le dáta. ·Faireachán a dhéanamh ar onnmhairiú dramhaíola go tíortha in ECFE agus chun fadhbanna comhshaoil a d’fhéadfadh a bheith mar thoradh ar onnmhairí den sórt sin a mhaolú ·Obair grúpa tiomnaithe ar leibhéal an Aontais Eorpaigh a bhunú agus a éascú, grúpa a bhfuil sé de chúram acu comhar maidir le forfheidhmiú an Rialachán maidir le Loingsiú Dramhaíola a éascú agus a fheabhsú (‘grúpa forfheidhmiúcháin dramhaíola’). Beidh ról sonrach ag an gCoimisiún trí OLAF maidir le hobair na mBallstát a chomhlánú i bhforfheidhmiú fhorálacha an Rialacháin seo i gcásanna casta trasteorann agus rachadh sé i mbun an méid seo a leanas: ·cigireacht a dhéanamh ar áitribh/báid/loingsithe oibreoirí eacnamaíocha; ·bailiú faisnéise/faisnéise ó réimse leathan foinsí; ·obair anailíseach (úsáid custam agus bunachair shonraí speisialaithe agus uirlisí tiomnaithe); ·ábhair fhóiréinseacha a fháil; ·comhordú le gníomhaireachtaí forfheidhmithe dlí, le húdaráis faireachais margaidh agus le húdaráis bhreithiúnacha; ·comhar le tríú tíortha (trí chomhaontuithe maidir le cúnamh frithpháirteach nó trí chomhaontuithe maidir le comhar riaracháin); agus ·comhar le gníomhaireachtaí eile de chuid an Aontais (OIPE, Europol, Eurojust, Frontex...) Chun an lárchóras a fhorbairt le haghaidh malartú leictreonach faisnéise ar loingsithe dramhaíola, tá obair déanta go hinmheánach in AS ENV, ach beidh gá le síneadh a chur leis i ndáil le forbairt agus cothabháil lárchórais chun sonraí a mhalartú chun críocha loingsithe dramhaíola. Úsáidfear an t‑ardán IMSOC atá ann cheana mar bhonn.

Is é an Coimisiún Eorpach a bheidh freagrach as an rialachán a chur chun feidhme go ginearálta agus as glacadh gach gnímh cur chun feidhme agus tarmligthe a bheartaítear leis an rialachán. Ceanglaítear leis sin na gnáthphróisis chinnteoireachta lena n‑áirítear comhairliúchán leis na páirtithe leasmhara agus nósanna imeachta coiste. Tá na meastacháin airgeadais atá ann faoi láthair bunaithe ar an méid seo a leanas: ·Le haghaidh AS ENV: 1 phost breise AD coibhéiseach lánaimseartha le tacaíocht ó 1.5 gníomhairí conarthacha coibhéiseacha lánaimseartha, chomh maith le costais oibriúcháin (e.g. staidéar, comhairleacht sheachtrach, cruinnithe,...), atá beartaithe le haghaidh chur chun feidhme ginearálta an Rialacháin agus an obair ullmhúcháin is gá agus reachtaíocht thánaisteach a dhréachtú i gcomhréir leis na spriocdhátaí atá beartaithe sa Rialachán maidir le Loingsiú ar Dramhaíola. Is é an costas iomlán EUR 4 137 000 don tréimhse 2024-2027, bunaithe ar an nuashonrú is déanaí ar chostas fhoireann an Choimisiúin mar a thuairiscítear ar shuíomh gréasáin AS BUDG: https://myintracomm.ec.europa.eu/budgweb/en/pre/legalbasis/Pages/pre-040-020_preparation.aspx . ·Le haghaidh OLAF: 1 phost breise AD coibhéiseach lánaimseartha, atá beartaithe do chur chun feidhme na bhforálacha forfheidhmiúcháin ábhartha sa Rialachán. Is é an costas iomlán EUR 456 000 don tréimhse 2024-2026, bunaithe ar an nuashonrú is déanaí ar chostas fhoireann an Choimisiúin mar a thuairiscítear ar shuíomh gréasáin AS BUDG: https://myintracomm.ec.europa.eu/budgweb/en/pre/legalbasis/Pages/pre-040-020_preparation.aspx . Tá buiséad an togra curtha i láthair i bpraghsanna reatha. Leagtar amach sa ráiteas reachtach airgeadais a ghabhann leis an togra seo na himpleachtaí acmhainní buiséadacha, daonna agus riaracháin. 5.EILIMINTÍ EILE •Pleananna cur chun feidhme, agus socruithe faireacháin, meastóireachta agus tuairiscithe Mar thoradh ar an Rialachán nua, ba cheart méadú a theacht ar an dramhaíl a dhéantar a athúsáid agus a athchúrsáil san Aontas, na caighdeáin agus na cleachtais a fheabhsú maidir le bainistiú dramhaíola i dtíortha a allmhairíonn dramhaíl ón Aontas agus líon na loingsithe neamhdhleathacha dramhaíola a laghdú laistigh den Aontas agus idir tríú tíortha agus an tAontas araon. Ba cheart dó rannchuidiú le margaí láidre dinimiciúla a fhorbairt le haghaidh ábhair thánaisteacha agus le dlús a chur leis an aistriú chuig geilleagar ciorclach san Aontas Eorpach agus i dtríú tíortha I dtaca le faireachán, dhéanfaí faireachán ar fhadhbanna a d’fhéadfadh a bheith ann maidir le comhlíonadh agus forfheidhmiú trí thuarascálacha rialta cur chun feidhme na mBallstát agus trí thuarascálacha ar dhul chun cinn arna ndréachtú ag an gCoimisiún bunaithe ar thuarascálacha na mBallstát sin. I ndáil leis sin, tugtar ar aird gurb é príomhbheart chun éifeachtúlacht chur chun feidhme an Rialacháin seo a fheabhsú ná córas ar fud an Aontais a bhunú chun doiciméid agus faisnéis a mhalartú go leictreonach (idirmhalartú leictreonach sonraí nó ‘EDI’). Leis sin, ba cheart rochtain níos fearr a bheith ag na gníomhaithe uile lena mbaineann ar go leor sonraí atá ábhartha maidir le cur chun feidhme an Rialacháin. Go sonrach, beidh tacar sonraí i bhfad níos cuimsithí agus níos comhsheasmhaí ag na húdaráis inniúla chun faireachán a dhéanamh ar shruthanna dramhaíola, laistigh den Aontas, ón Aontas agus chuig an Aontas, agus le faireachán a dhéanamh ar shreabha dramhaíola laistigh den Aontas, chuig an Aontas agus uaidh, tiocfaidh feabhas orthu freisin. Ba cheart a áirithiú leis an gcóras EDI go ndéantar sonraí struchtúrtha a idirmhalartú, rud a chiallaíonn gur féidir le húdaráis inniúla na mBallstát agus an Coimisiún eastóscadh a dhéanamh go comhsheasmhach. Ba cheart feabhas suntasach a chur ar cháilíocht an tuairiscithe leis sin agus, dá bhrí sin, féadfar faireachán níos fearr a dhéanamh ar an gcaoi a bhfuil an Rialachán á chur chun feidhme. Ina theannta sin, bheadh an fhoráil nua maidir le hathbhreithniú ar phleananna cigireachta na mBallstát ag an gCoimisiún ina foinse thábhachtach faisnéise chun faireachán a dhéanamh ar chur chun feidhme agus forfheidhmiú an Rialacháin. Sa bhreis air sin, dhéanfaí faireachán agus plé ar shaincheisteanna maidir le comhlíonadh agus forfheidhmiú i gcomhthéacs an Ghrúpa nua um Fhorfheidhmiú Loingsiú dramhaíola, a d’fhéadfadh gníomhaíochtaí agus bearta breise a shainaithint a bheadh le déanamh ar leibhéal an Aontais chun éifeachtacht an Rialacháin a mhéadú amach anseo. Ar deireadh, dhéanfaí athbhreithniú ar an Rialachán laistigh de 10 bliana tar éis a theacht i bhfeidhm chun a áirithiú go bhfuil a chuspóirí á mbaint amach agus go bhfuil bonn cirt i gcónaí lena fhorálacha. •Míniúchán mionsonraithe ar fhorálacha sonracha an togra I dTeideal I tá forálacha ginearálta maidir le cuspóir, raon feidhme agus sainmhínithe an Rialacháin seo. Leagtar síos le hAirteagal 1 ábhar an Rialacháin, arb é sin chun bearta a leagan síos chun an comhshaol agus sláinte an duine a chosaint trí na drochthionchair a d’fhéadfadh teacht as loingsiú dramhaíola a chosc nó a laghdú. Le hAirteagal 2 leagtar amach raon feidhme an Rialacháin. In Airteagal 3 tá sainmhínithe. I dTeideal II tá forálacha maidir loingsithe laistigh den Aontas bíodh idirthuras trí thríú tíortha i gceist nó ná bíodh. Leagtar amach in Airteagal 4 an creat nós imeachta foriomlán a bhfuil feidhm aige maidir le loingsiú dramhaíola laistigh den Aontas.

I gCaibidil 1 den Teideal seo tá na forálacha is infheidhme maidir leis nós imeachta um réamhfhógra agus réamhthoiliú i scríbhinn. Bunaítear le hAirteagal 5 an dualgas atá ar fhógróir iarraidh ar fhógra a chur isteach agus é ag pleanáil do dhramhaíl loinge faoi Airteagal 4(1) agus (2). Sonraítear in Airteagal 6 na ceanglais a bhaineann leis an gconradh is gá a chur san áireamh san iarraidh ar fhógra. Sonraítear in Airteagal 7 an ceanglas maidir leis an ráthaíocht airgeadais nach mór a bheith i bhfeidhm do loingsithe dramhaíola ar tugadh fógra ina leith. Leagtar amach in Airteagal 8 na céimeanna nós imeachta agus na spriocdhátaí maidir le faisnéis bhreise a iarraidh agus a thíolacadh chun iarraidh ar fhógra a chomhlánú. Leagtar amach in Airteagal 9 na céimeanna nós imeachta agus na spriocdhátaí d’údaráis inniúla chun cinneadh a dhéanamh maidir le toiliú a thabhairt nó agóid a dhéanamh i gcoinne loingsithe atá beartaithe, de réir mar a iarrtar san fhógra. Déantar foráil in Airteagal 10 maidir leis na húdaráis inniúla lena mbaineann coinníollacha a leagan síos maidir le loingsiú toilithe. Déantar foráil le hAirteagal 11 maidir le cosc ar loingsithe dramhaíola lena diúscairt, ach amháin má chomhlíontar coinníollacha áirithe, agus sa chás sin is féidir loingsithe dramhaíola a fhormheas. Déantar foráil le hAirteagal 12 maidir leis na forais ar ar féidir le húdarás inniúil agóid a dhéanamh i gcoinne loingsithe dramhaíola lena hathghabháil. Déantar foráil in Airteagal 13 maidir leis an bhféidearthacht fógraí ginearálta a eisiúint i gcás loingsithe iomadúla ar an dramhaíl chéanna chuig an tsaoráid chóireála chéanna. Tá forálacha in Airteagal 14 maidir leis na coinníollacha a bhaineann le saoráidí aisghabhála dramhaíola a bheith réamhthoilithe sna Ballstáit, maidir le haitheantas frithpháirteach na saoráidí sin ag na Ballstáit agus maidir leis an nós imeachta mear sonrach chun dramhaíl áirithe a loingsiú go saoráidí den sórt sin. Tá forálacha breise in Airteagal 15 a bhaineann le loingsithe chuig oibríochtaí eatramhacha cóireála dramhaíola. Tá ceanglais in Airteagal 16 tar éis toilithe loingsithe. Tá forálacha in Airteagal 17 maidir le hathruithe ar an loingsiú tar éis toiliú a fháil. I gCaibidil 2 den Teideal seo tá Airteagal 18, ina ndéantar foráil maidir leis na ceanglais ghinearálta faisnéise le haghaidh loingsithe dramhaíola atá ar an liosta‑ glas. I gCaibidil 3 den Teideal seo tá ceanglais ghinearálta. Toirmisctear le hAirteagal 19 dramhaíl a mheascadh le linn an loingsithe. Tá forálacha in Airteagal 20 maidir le doiciméid agus faisnéis a choinneáil. Tá forálacha in Airteagal 21 maidir le rochtain phoiblí ar fhógraí. Tá oibleagáidí maidir le gabháil ar ais i gCaibidil 4 den Teideal seo agus is éard atá inti Airteagail 22 go 25, ina ndéantar foráil maidir le loingsithe a ghlacadh ar ais agus costais na gcásanna glacadh ar ais sin a iompar.

I gCaibidil 5 den Teideal seo tá forálacha riaracháin ginearálta. Déantar foráil in Airteagal 26 maidir le heisiúint agus malartú na faisnéise agus na ndoiciméad a cheanglaítear faoin Rialachán seo a dhéanamh trí mheán leictreonach, agus leagtar síos ann na coinníollacha faoinar gá córais don mhalartú sin a oibriú. Déantar foráil in Airteagal 27 maidir leis na teangacha inar gá doiciméid agus teachtaireachtaí a eisiúint i gcomhthéacs an Rialacháin seo. Déantar foráil in Airteagal 28 maidir leis na ceanglais nós imeachta is infheidhme a bheidh le leanúint i gcás easaontais maidir le haicmiú dramhaíola nó ábhair a sheoltar. Déantar foráil ann freisin maidir le cumhacht a thabhairt don Choimisiún bearta cur chun feidhme a ghlacadh chun aicmiú dramhaíola áirithe a shoiléiriú agus an t‑idirdhealú idir earraí úsáidte agus dramhaíl i gcás tráchtearraí áirithe a shoiléiriú. Leagtar amach in Airteagal 29 na costais a fhéadfar a ghearradh ar fhógróirí. Déantar foráil in Airteagal 30 maidir leis na féidearthachtaí a bhaineann le comhaontuithe a dhéanamh i limistéar teorann i gcásanna eisceachtúla. I gCaibidil 6 den Teideal seo tá forálacha maidir le loingsithe laistigh den Aontas ina bhfuil idirthuras trí thríú tíortha i gceist. Déantar foráil in Airteagal 31 maidir le moilleanna sonracha ar údarás inniúil na dtríú tíortha lena mbaineann a thoiliú i scríbhinn a thabhairt i gcás loingsithe lena gcur ar láimh laistigh den Aontas a bhfuil idirthuras trí na tríú tíortha sin i gceist. Déantar foráil in Airteagal 32 maidir le moilleanna sonracha ar údarás inniúil na dtríú tíortha lena mbaineann a thoiliú i scríbhinn a thabhairt i gcás loingsithe laistigh den Aontas a bhfuil idirthuras trí na tríú tíortha sin i gceist. Tá airteagal amháin i dTeideal III (Airteagal 33) agus baineann sé leis an ngá atá ann go mbeadh córais náisiúnta ag na Ballstáit maidir le loingsiú dramhaíola laistigh de Bhallstát amháin d’fhonn comhchuibheas le córas an Aontais a chosaint. I dTeideal IV tá forálacha maidir le honnmhairí ón Aontas go tríú tíortha. Tá forálacha i gCaibidil 1 den Teideal seo maidir le dramhaíl a onnmhairiú ón Aontas lena diúscairt. Déantar foráil in Airteagal 34 maidir le toirmeasc onnmhairithe ach amháin do thíortha CSTE. Déantar foráil in Airteagal 35 maidir leis na ceanglais nós imeachta nuair a dhéantar onnmhairiú chuig tíortha CSTE. Déantar tagairt san an Airteagal seo mutatis mutandis do Theideal II agus déantar foráil leis maidir le hoiriúnuithe ábhartha agus le breisithe ábhartha ar na forálacha atá ann. Tagraíonn na forálacha nós imeachta i gCaibidil 2 de Theideal IV siar don Airteagal seo. Tá forálacha i gCaibidil 2 den Teideal seo maidir le dramhaíl a onnmhairiú ón Aontas lena cóireáil. Tá forálacha i Roinn 1 maidir le honnmhairiú dramhaíola guaisí agus dramhaíola áirithe eile chuig tíortha nach bhfuil in ECFE, agus foráiltear in Airteagal 36 do thoirmeasc ar onnmhairiú dramhaíola guaisí agus dramhaíola eile chuig tíortha nach bhfuil in ECFE ón Aontas Eorpach. Tá forálacha i Roinn 2 maidir le honnmhairiú dramhaíola neamhghuaisí chuig tíortha nach bhfuil in ECFE agus déantar foráil in Airteagail 37-40 maidir le toirmeasc onnmhairithe dramhaíola neamhghuaisí chuig tíortha nach bhfuil in ECFE ach amháin i gcás ina dtugann tír nach bhfuil in ECFE fógra go bhfuil sí toilteanach allmhairiú a dhéanamh agus go léiríonn sí go bhfuil sí in ann dramhaíl áirithe a bhainistiú ar bhealach atá neamhdhíobhálach don chomhshaol. Tá an nós imeachta sna hAirteagail sin freisin chun fógra a thabhairt maidir lena dtoilteanas agus lena gcumas dramhaíl a fháil agus a bhainistiú, agus an chumhacht don Choimisiún na fógraí sin a mheasúnú agus liosta a fhoilsiú de na tíortha atá incháilithe chun onnmhairí dramhaíola áirithe ar an liosta glas a fháil ón Aontas. Tá forálacha i Roinn 3 maidir le honnmhairí chuig tíortha ECFE. In Airteagal 41 tá na ceanglais nós imeachta maidir le honnmhairí le haghaidh aisghabhála chuig tíortha atá lasmuigh den Aontas. Déantar tagairt san an Airteagal seo mutatis mutandis do Theideal II agus d’Airteagal 35, agus déantar foráil leis maidir le hoiriúnuithe ábhartha agus le breisithe ábhartha ar na forálacha atá ann. Déantar foráil in Airteagal 42 maidir le faireachán a dhéanamh ar onnmhairiú chuig tíortha ECFE agus maidir le nós imeachta cosanta i gcás ina n‑eascraíonn cás as dramhaíl a onnmhairiú chuig na tíortha sin i gcás nach mbainistítear an dramhaíl sin ar bhealach atá neamhdhíobhálach don chomhshaol. Déantar foráil san Airteagal sin maidir le cumhacht a thabhairt don Choimisiún beart a dhéanamh nuair is gá i gcás nach mbainistítear an dramhaíl ar bhealach atá neamhdhíobhálach don chomhshaol.

Tá oibleagáidí breise i gCaibidil 3 den Teideal seo a bhfuil feidhm acu maidir le honnmhairiú dramhaíola. In Airteagal 43 tá oibleagáidí ar onnmhaireoirí a áirithiú go bhfuil an dramhaíl a onnmhairíonn siad á bainistiú ag an gceann scríbe ar bhealach atá neamhdhíobhálach don chomhshaol. In Airteagal 44 tá oibleagáidí ar na Ballstáit onnmhairiúcháin na bearta is gá a ghlacadh chun a áirithiú go gcuirfear na forálacha sa Teideal seo chun feidhme go cuí. I gCaibidil 4 den Teideal seo tá forálacha ginearálta. Toirmisctear le hAirteagal 45 dramhaíl a onnmhairiú chuig an Antartaice. Foráiltear le hAirteagal 46 go mbeidh toirmeasc ar onnmhairiú chuig tíortha nó críocha thar lear lena diúscairt agus chuig tíortha agus críocha guaiseacha lena hathghabháil agus go mbeidh feidhm mutatis mutandis ag Teideal II maidir le honnmhairí eile le haghaidh aisghabhála. I dTeideal V tá forálacha maidir le honnmhairí chuig an Aontas ó thríú tíortha. Tá forálacha i gCaibidil 1 den Teideal seo maidir le dramhaíl a allmhairiú isteach san Aontas lena diúscairt. Le hAirteagal 49 cuirtear toirmeasc ar allmhairí ach amháin ó thír is Páirtí i gCoinbhinsiún Basel nó ó thír a bhfuil comhaontú i bhfeidhm ina leith nó ó limistéir eile le linn géarchéimeanna nó cogaidh. In Airteagal 48 tá ceanglais nós imeachta le haghaidh allmhairí ó thír is Páirtí i gCoinbhinsiún Basel nó ó limistéir eile le linn géarchéimeanna nó cogaidh. Déantar tagairt san an Airteagal seo mutatis mutandis do Theideal II agus déantar foráil leis maidir le hoiriúnuithe ábhartha agus le breisithe ábhartha ar na forálacha atá ann. Tagraíonn na forálacha nós imeachta i gCaibidil 2 de Theideal IV siar don Airteagal seo. Tá forálacha i gCaibidil 2 den Teideal seo maidir le dramhaíl a allmhairiú isteach san Aontas lena haisghabháil. Le hAirteagal 49 cuirtear toirmeasc ar allmhairí ach amháin ó thír Chinneadh ECFE nó ó thír is Páirtí i gCoinbhinsiún Basel nó ó thír a bhfuil comhaontú i bhfeidhm ina leith nó ó limistéir eile le linn géarchéimeanna nó cogaidh. In Airteagal 50 tá ceanglais nós imeachta le haghaidh allmhairí ó thír Chinneadh ECFE nó ó limistéir eile le linn géarchéimeanna nó cogaidh. Déantar tagairt san an Airteagal seo mutatis mutandis do Theideal II agus d’Airteagal 45, agus déantar foráil leis maidir le hoiriúnuithe ábhartha agus le breisithe ábhartha ar na forálacha atá ann. In Airteagal 51 tá ceanglais nós imeachta le haghaidh allmhairí ó thír nach tír tír Chinneadh ECFE, ó thír nach Páirtí i gCoinbhinsiún Basel nó ó limistéir eile le linn géarchéimeanna nó cogaidh. Tagraítear san Airteagal seo mutatis mutandis d’Airteagal 45. I gCaibidil 3 den Teideal seo tá oibleagáidí breise. In Airteagal 52 tá oibleagáidí ar Bhallstáit allmhairiúcháin chun bainistíocht fhónta ar dhramhaíl allmhairithe a áirithiú agus cosc a chur ar aon allmhairiú den sórt sin má tá cúis lena chreidiúint nach ndéanfar an dramhaíl a bhainistiú i gceart. I gCaibidil 4 den Teideal seo tá forálacha ginearálta. Le hAirteagal 53 déantar foráil maidir le feidhm mutatis mutandis a bheith ag Teideal II i gcás allmhairí ó thíortha nó ó chríocha thar lear. I dTeideal VI tá forálacha maidir le hidirthurais tríd an Aontas ó thríú tíortha agus chuig tríú tíortha. Tá forálacha in Airteagal 54 maidir le hidirthuras le haghaidh diúscartha.

Tá forálacha in Airteagal 55 maidir le hidirthuras le haghaidh aisghabhála. I dTeideal VII tá forálacha maidir leis an Rialachán seo a chur i bhfeidhm. I gCaibidil 1 den Teideal seo tá airteagal amháin (Airteagal 56) agus déantar foráil maidir leis na hoibleagáidí ginearálta orthu siúd uile a bhfuil baint acu le loingsiú dramhaíola na bearta is gá a dhéanamh chun a áirithiú, le linn thréimhse an loingsithe agus le linn a hathghabhála agus a diúscartha, go mbainisteofar aon dramhaíl a dhéanfaidh siad a loingsiú gan sláinte an duine a chur i mbaol agus ar bhealach a bheidh neamhdhíobhálach don chomhshaol. I gCaibidil 2 den Teideal seo tá forálacha maidir le forfheidhmiú an Rialacháin seo. Tugtar aghaidh i Roinn 1 ar ghníomhaíochtaí forfheidhmiúcháin na mBallstát. Tá forálacha maidir le hiniúchtaí in Airteagal 57. Tá forálacha in Airteagal 58 maidir le doiciméid agus fianaise. Tá forálacha in Airteagal 59 maidir le pleananna cigireachta na mBallstát. Tá forálacha maidir le pionóis in Airteagal 60. Tá forálacha in Airteagal 61 maidir le comhar forfheidhmiúcháin ar an leibhéal náisiúnta. Tá forálacha in Airteagal 62 maidir le comhar forfheidhmiúcháin idir na Ballstáit. Tá forálacha in Airteagal 63 maidir leis an ngrúpa forfheidhmiúcháin loingsithe dramhaíola. Tugtar aghaidh i Roinn 2 ar ghníomhaíochtaí forfheidhmiúcháin an Choimisiúin i gcomhthéacs an Rialacháin seo. I dTeideal VIII tá forálacha deiridh: Tá forálacha in Airteagal 69 maidir le hoibleagáidí tuairiscithe na mBallstát. Tá forálacha maidir le comhar idirnáisiúnta in Airteagal 70. Tá forálacha in Airteagal 71 maidir le húdaráis inniúla a ainmniú sna Ballstáit. Tá forálacha in Airteagal 72 maidir le comhfhreagraithe a ainmniú. Tá forálacha in Airteagal 73 maidir le hoifigí custaim iontrála agus imeachta an Aontais a ainmniú. Tá forálacha in Airteagal 74 maidir le fógra a thabhairt faoi ainmnithe agus an fhaisnéis faoi ainmnithe.

In Airteagal 75 tá forálacha maidir le leasú a dhéanamh ar Iarscríbhinní I go X a ghabhann leis an Rialachán seo. Leagtar amach in Airteagail 76 agus 77 na coinníollacha maidir le gníomhartha tarmligthe agus gníomhartha cur chun feidhme a ghlacadh ag an gCoimisiún. Leasaítear le hAirteagal 78 Rialachán (AE) Uimh. 1257/2013 chun é agus an Rialachán seo a ailíniú leis na hoibleagáidí idirnáisiúnta is infheidhme de chuid an Aontais agus na mBallstát maidir le soithí a bhfuil a ré caite. Leasaítear le hAirteagal 79 Rialachán (AE) 2020/1056 chun na tagairtí a dhéantar sa Rialachán sin do dhoiciméid iompair dramhaíola a thabhairt cothrom le dáta. Déantar foráil in Airteagal 80 maidir le hathbhreithniú a dhéanamh ar an Rialachán seo in 2034. Le hAirteagal 81 déantar foráil maidir le rialacha idirthréimhseacha agus aisghairmeacha. Le hAirteagal 82 déantar foráil maidir le teacht i bhfeidhm agus cur i bhfeidhm an Rialacháin seo. 2021/0367 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le loingsithe dramhaíola agus lena leasaítear Rialacháin (AE) Uimh. 1257/2013 agus (AE) Uimh. 2020/1056 (Téacs atá ábhartha maidir le LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 192(1) de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag féachaint don tuairim ó Choiste na Réigiún, Ag gníomhú dóibh i gcomhréir leis an ngnáthnós imeachta reachtach, De bharr an mhéid seo a leanas:

(1)Is gá rialacha a leagan amach ar leibhéal an Aontais chun an comhshaol agus sláinte an duine a chosaint ar na drochthionchair a d’fhéadfadh a bheith ann mar thoradh ar dhramhaíl a loingsiú. Ba cheart go rannchuideodh na rialacha sin le bainistiú dramhaíola atá neamhdhíobhálach don chomhshaol a éascú, i gcomhréir le hord na réiteach dramhaíola a leagtar síos in Airteagal 4 de Threoir 2008/98/CE ó Pharlaimint na hEorpa agus ón gComhairle, mar aon le tionchair fhoriomlána úsáidte acmhainní a laghdú agus éifeachtúlacht na húsáide sin a fheabhsú, rud atá ríthábhachtach maidir leis an aistriú chuig geilleagar ciorclach. (2)I ngeall ar Rialachán (CE) Uimh. 1013/2006 ó Pharlaimint na hEorpa agus ón gComhairle rinneadh feabhsuithe tábhachtacha le 15 bliana anuas chun an comhshaol agus sláinte an duine a chosaint ar na drochthionchair a d’fhéadfadh a bheith ann mar thoradh ar dhramhaíl a loingsiú. Leis an meastóireacht a rinne an Coimisiún ar an Rialachán sin, áfach, léiríodh roinnt dúshlán agus easnamh nach mór aghaidh a thabhairt orthu trí bhíthin forálacha nua rialála. (3)Leis an gComhaontú Glas don Eoraip, leagtar amach treochlár uaillmhianach chun an tAontas a chlaochlú ina gheilleagar inbhuanaithe aeráidneodrach atá tíosach ar acmhainní. Leis an gComhaontú sin, iarrtar ar an gCoimisiún athbhreithniú a dhéanamh ar rialacha an Aontais maidir le loingsithe dramhaíola a bhunaítear faoi Rialachán (CE) Uimh. 1013/2006. Leis an bPlean Gníomhaíochta Nua don Gheilleagar Ciorclach a glacadh i mí an Mhárta 2020, cuirtear i dtábhacht arís eile gur gá gníomhú chun a áirithiú go n‑éascaítear loingsithe dramhaíola atá ceaptha lena n‑athúsáid agus lena n‑athchúrsáil san Aontas, nach n‑onnmhairíonn an tAontas a dhúshláin dramhaíola go tríú tíortha agus go dtugtar aghaidh ar loingsithe neamhdhleathacha dramhaíola ar bhealach níos fearr. Sa bhreis ar na tairbhí comhshaoil agus sóisialta, d’fhéadfadh sé go bhfeabhsófaí spleáchas an Aontais ar amhábhair. D’iarr an Chomhairle agus Parlaimint na hEorpa araon go ndéanfaí athbhreithniú ar rialacha reatha an Aontais maidir le loingsithe dramhaíola a bhunaítear faoi Rialachán (CE) Uimh. 1013/2006. (4)Leasaíodh Rialachán (CE) Uimh. 1013/2006 roinnt uaireanta cheana agus is gá leasuithe móra eile a dhéanamh air chun a áirithiú go gcomhlíonfar cuspóirí beartais an Chomhaontaithe Ghlais don Eoraip agus an Phlean Gníomhaíochta Nua don Gheilleagar Ciorclach. Ba cheart, dá bhrí sin, Rialachán nua a chur in ionad Rialachán (CE) Uimh. 1013/2006. (5)Forlíonann an Rialachán seo reachtaíocht bainistithe dramhaíola ginearálta an Aontais. amhail Treoir 2008/98/CE. Tagraítear leis do na sainmhínithe sa Treoir sin, lena n‑áirítear na sainmhínithe ar dhramhaíl agus ar oibríochtaí bainistithe dramhaíola ginearálta. Cuimsítear leis freisin roinnt sainmhínithe breise chun cur i bhfeidhm aonfhoirmeach an Rialacháin seo a éascú. (6)Leis an Rialachán seo, déantar Coinbhinsiún Basel an 22 Márta 1989 maidir le Rialú Gluaiseachtaí Trasteorann Dramhaíola Guaisí agus lena nDiúscairt (‘Coinbhinsiún Basel’) a chur chun feidhme ar leibhéal an Aontais. Is é is aidhm do Choinbhinsiún Basel sláinte an duine agus an comhshaol a chosaint ar na drochthionchair a eascraíonn as giniúint, gluaiseacht trasteorann agus bainistiú dramhaíola guaisí agus dramhaíola eile. Tá an tAontas ina Pháirtí i gCoinbhinsiún Basel ó bhí 1994 ann. (7)Leis an Rialachán seo, cuirtear leasú ar Choinbhinsiún Basel (an Leasú Toirmisc) chun feidhme ar leibhéal an Aontais freisin, ar leasú é a glacadh in 1995 agus a tháinig i bhfeidhm ar leibhéal idirnáisiúnta an 5 Nollaig 2019. Leagtar síos leis an Leasú Toirmisc toirmeasc ginearálta ar onnmhairí uile dramhaíola guaisí atá beartaithe lena ndiúscairt deiridh, lena n‑athúsáid, lena n‑athchúrsáil agus lena gcóireáil ó thíortha a liostaítear in Iarscríbhinn VII a ghabhann le Coinbhinsiún Basel chuig gach tír eile. Dhaingnigh an tAontas an Leasú Toirmisc agus chuir sé chun feidhme é ó bhí 1997 ann. (8)I mí Dheireadh Fómhair 2020, chuir an tAontas fógra, lena gcumhdaítear dramhaíl a loingsiú laistigh den Aontas, faoi bhráid Ardrúnaíocht Choinbhinsiún Basel faoi Airteagal 11 den Choinbhinsiún sin. I gcomhréir leis an Airteagal sin, d’fhéadfadh sé, dá bhrí sin, go leagfadh an tAontas rialacha sonracha amach a mbeadh feidhm acu maidir le loingsithe dramhaíola laistigh den Aontas nach bhfuil níos lú fóntais leo ó thaobh an chomhshaoil de ná na rialacha dá bhforáiltear le Coinbhinsiún Basel. (9)I bhfianaise gur fhormheas an tAontas an Cinneadh ó Chomhairle ECFE an 30 Márta 1992 maidir le Rialú Gluaiseachtaí Trasteorann Dramhaíola atá Ceaptha le haghaidh Córais Chóireála (‘Cinneadh ECFE’), is gá ábhar an Chinnidh sin, lena n‑áirítear na leasuithe air, a ionchorprú i reachtaíocht an Aontais. (10)Tá sé tábhachtach an faireachán agus an rialú a dhéantar ar loingsithe dramhaíola a eagrú agus a rialáil ar bhealach lena gcuirtear san áireamh gur gá cáilíocht an chomhshaoil agus shláinte an duine a chaomhnú, a chosaint agus a fheabhsú agus lena n‑áirithítear go gcuirtear na rialacha maidir le loingsithe dramhaíola i bhfeidhm ar bhealach aonfhoirmeach ar fud an Aontais. (11)Is gá dúbailt a sheachaint le reachtaíocht infheidhme an Aontais maidir le hiompar ábhar áirithe a d’fhéadfaí a aicmiú mar dhramhaíl faoin Rialachán seo. (12)Loingsithe dramhaíola a ghineann fórsaí armtha nó eagraíochtaí fóirithinte, ba cheart iad a eisiamh ó raon feidhme an Rialacháin seo nuair a allmhairítear isteach san Aontas iad i gcásanna áirithe (lena n‑áirítear idirthuras laistigh den Aontas nuair a thagann an dramhaíl isteach san Aontas). Ba cheart ceanglais an dlí idirnáisiúnta agus comhaontuithe idirnáisiúnta a urramú i ndáil le loingsithe den sórt sin. Sna cásanna sin, ba cheart aon údarás inniúil idirthurais agus an t‑údarás inniúil cinn scríbe san Aontas a chur ar an eolas roimh ré maidir leis an loingsiú agus a cheann scríbe. (13)Is gá dúbailt le Rialachán (CE) Uimh. 1069/2009 ó Pharlaimint na hEorpa agus ón gComhairle a sheachaint, rialachán a bhfuil forálacha ann cheana lena gcumhdaítear coinsíneacht, dáileadh agus gluaiseacht fhoriomlán (bailiú, iompar, láimhseáil, próiseáil, úsáid, cóireáil nó diúscairt, clárú, doiciméid tionlacain agus inrianaitheacht) seachtháirgí ainmhithe laistigh den Aontas, isteach ann agus amach as. (14)Tá feidhm ag Rialachán (AE) Uimh 1257/2013 ó Pharlaimint na hEorpa agus ón gComhairle maidir le longa móra tráchtála faoi bhratach Ballstáit den Aontas, a eisiadh ó raon feidhme Rialachán (CE) Uimh. 1013/2006. Tar éis theacht i bhfeidhm idirnáisiúnta an Leasaithe Toirmisc le déanaí, áfach, is gá a áirithiú go bhfuil na longa a chumhdaítear le raon feidhme Rialachán (AE) Uimh. 1257/2013 agus a ndearnadh dramhaíl díobh san Aontas faoi réir na rialacha ábhartha de chuid an Aontais maidir le loingsithe dramhaíola lena gcuirtear chun feidhme an Leasú Toirmisc, chun comhoiriúnacht dhian dhlíthiúil chóras dlí an Aontais le hoibleagáidí idirnáisiúnta a áirithiú. San am céanna, is gá Rialachán (AE) Uimh. 1257/2013 a leasú chun a shoiléiriú nach n‑athchúrsálfar longa a thagann faoi raon feidhme an Rialacháin sin agus a ndearnadh dramhaíl díobh san Aontas ach ag na saoráidí sin a áirítear sa Liosta Eorpach de shaoráidí athchúrsála long a leagtar síos faoin Rialachán sin, saoráidí atá lonnaithe i dtíortha a liostaítear in Iarscríbhinn VII a ghabhann le Coinbhinsiún Basel. (15)Cé gur faoin mBallstát é faireachán agus rialú a dhéanamh ar loingsithe dramhaíola laistigh den Bhallstát féin, ba cheart do chórais náisiúnta a bhaineann le loingsithe dramhaíola an gá atá le comhleanúnachas le córas an Aontais a chur san áireamh chun leibhéal ard cosanta le haghaidh an chomhshaoil agus shláinte an duine a áirithiú. (16)I gcás loingsithe dramhaíola nach liostaítear in Iarscríbhinn III, Iarscríbhinn IIIA nó Iarscríbhinn IIIB a ghabhann leis an Rialachán seo agus atá ceaptha le haghaidh córais chóireála, is iomchuí faireachán agus rialú barrmhaith a áirithiú trí réamhthoiliú i scríbhinn a éileamh i gcás loingsithe den sórt sin. Ba cheart réamhfhógra a áireamh le nós imeachta den sórt sin, lena gcuirtear ar a gcumas do na húdaráis inniúla a bheith ar an eolas go cuí ionas gur féidir leo na bearta uile is gá a dhéanamh chun sláinte an duine agus an comhshaol a chosaint. Ba cheart dó é a chur ar a gcumas do na húdaráis inniúla agóidí réasúnaithe a chur in aghaidh na loingsithe sin. (17)Chun tacú le cur chun feidhme na bhforálacha atá i dTreoir 2008/98/CE, forálacha a ceapadh chun bailiú ar leithligh dramhaíola a mhéadú agus giniúint dramhaíola measctha cathrach a laghdú, ba cheart loingsithe dramhaíola measctha cathrach a bheith faoi réir grinnscrúdú ar leith. Thairis sin, chun tacú le spriocanna a bhaint amach maidir le hathchúrsáil a mhéadú agus diúscairt dramhaíola a laghdú, mar a leagtar amach i dTreoir 2008/98/CE agus i dTreoir 1999/31/CE ón gComhairle, ba cheart loingsithe dramhaíola atá ceaptha lena ndiúscairt i mBallstát eile a thoirmeasc go ginearálta. Ba cheart loingsithe dramhaíola atá ceaptha lena ndiúscairt a cheadú i gcásanna eisceachtúla amháin. Sna cásanna sin, ba cheart do na Ballstáit prionsabail na gaireachta agus na neamhthuilleamaíochta a chur san áireamh ar leibhéal an Aontais agus ar an leibhéal náisiúnta, i gcomhréir le Treoir 2008/98/CE agus Airteagal 16 den Treoir sin go háirithe, mar aon le tosaíocht na cóireála. Ba cheart do na Ballstáit a bheith in ann a áirithiú go ndéanann na saoráidí bainistithe dramhaíola a chumhdaítear le Treoir 2010/75/AE ó Pharlaimint na hEorpa agus ón gComhairle na teicnící is fearr atá ar fáil a chur i bhfeidhm mar a shainmhínítear sa Treoir sin i gcomhréir le cead na saoráide, agus a áirithiú go gcóireáiltear an dramhaíl uile i gcomhréir le ceanglais a leagtar síos i reachtaíocht an Aontais maidir le sláinte an duine agus an comhshaol a chosaint i ndáil le córais diúscartha. (18)I gcás loingsithe dramhaíola a liostaítear in Iarscríbhinn III, Iarscríbhinn IIIA nó Iarscríbhinn IIIB a ghabhann leis an Rialachán seo agus atá ceaptha le haghaidh córais chóireála, is iomchuí íosleibhéal faireacháin agus rialaithe a áirithiú trína éileamh go mbíonn faisnéis áirithe faoi na daoine agus na tíortha a bhfuil baint acu leis na loingsithe, tuairisc ar an dramhaíl lena mbaineann agus cainníochtaí na dramhaíola lena mbaineann, an cineál córais cóireála a loingsítear an dramhaíl lena haghaidh agus sonraí na saoráidí a dhéanfaidh cóireáil ar an dramhaíl ag gabháil leis an loingsiú. (19)Is gá na forais a leagan síos lenar féidir leis na Ballstáit agóid a chur in aghaidh loingsithe dramhaíola a bheidh le cóireáil. I gcás loingsithe den sórt sin, ba cheart do na Ballstáit a bheith in ann a áirithiú go ndéanann na saoráidí bainistithe dramhaíola a chumhdaítear le Treoir 2010/75/AE na teicnící is fearr atá ar fáil a chur i bhfeidhm mar a leagtar amach sa Treoir sin i gcomhréir le cead na saoráide. Ba cheart do na Ballstáit a bheith in ann a áirithiú freisin go gcóireáiltear an dramhaíl i gcomhréir le ceanglais maidir le sláinte an duine agus an comhshaol a chosaint i ndáil le córais chóireála arna mbunú i reachtaíocht an Aontais agus, i bhfianaise Airteagal 16 de Threoir 2008/98/CE, go gcóireáiltear an dramhaíl i gcomhréir le pleananna bainistithe dramhaíola a bhunaítear de bhun na Treorach sin chun a áirithiú go gcuirtear chun feidhme oibleagáidí cóireála nó athchúrsála atá ceangailteach ó thaobh an dlí de, oibleagáidí a leagtar síos i Reachtaíocht an Aontais. (20)Is gá foráil a dhéanamh maidir le céimeanna agus coimircí nós imeachta, nuair is mian le fógróir dramhaíl a loingsiú faoi réir an nós imeachta um réamhfhógra agus réamhthoiliú i scríbhinn, ar mhaithe leis an deimhneacht dhlíthiúil agus chun cur i bhfeidhm aonfhoirmeach an Rialacháin seo agus feidhmiú cuí an mhargaidh inmheánaigh a áirithiú. Is gá a áirithiú freisin, i gcomhréir le hAirteagal 6(11) de Choinbhinsiún Basel, gurb iad na hoibreoirí ábhartha a sheasann na costais a eascraíonn as cásanna nach féidir an loingsiú dramhaíola atá faoi réir réamhfhógra agus réamhthoiliú i scríbhinn a thabhairt i gcrích nó nuair atá sé neamhdhleathach. Chuige sin, ba cheart don fhógróir ráthaíocht airgeadais nó árachas coibhéiseach a bhunú le haghaidh gach loingsithe den dramhaíl sin.

(21)Chun an t‑ualach riaracháin a laghdú le haghaidh oibreoirí poiblí agus príobháideacha araon a bhfuil baint acu le loingsithe chuig saoráidí a aithnítear mar shaoráidí ‘réamhthoilithe’, is gá coinníollacha a leagan amach faoinar féidir an stádas ‘réamhthoilithe’ a dheonú, chun a n‑aitheantas frithpháirteach ó na Ballstáit uile a áirithiú agus chun na ceanglais maidir le dramhaíl a loingsiú chuig na saoráidí sin a chomhchuibhiú. (22)Chun laghdú a chur ar an moill ar phróiseáil fógraí maidir le loingsiú dramhaíola agus chun malartú faisnéise idir na húdaráis ábhartha a éascú, is gá faisnéis agus sonraí a bhaineann le loingsithe aonair dramhaíola laistigh den Aontas a eisiúint agus a mhalartú trí mhodh leictreonach. Is gá cumhacht a thabhairt don Choimisiún freisin chun na ceanglais nós imeachta agus oibríochtúla a leagan amach le haghaidh chur chun feidhme praiticiúil na gcóras lena n‑áiritheofar go ndéanfar faisnéis a chur isteach agus a mhalartú go leictreonach (amhail idirnascacht, ailtireacht agus slándáil). Is gá am leordhóthanach a thabhairt do na húdaráis inniúla sna Ballstáit agus do na hoibreoirí eacnamaíocha chun ullmhú don athrú ó chur chuige atá bunaithe ar pháipéar, mar a leagtar síos i Rialachán (CE) 1013/2006, go cur chuige lena ndéantar faisnéis agus doiciméid a mhalartú go leictreonach. Ba cheart don oibleagáid nua sin a bheith infheidhme 24 mhí tar éis dháta chur i bhfeidhm an Rialacháin seo. (23)Ba cheart oibreoirí eacnamaíocha a bhfuil baint acu le hiompar dramhaíola a cheadú chun an timpeallacht a úsáid mar a bhunaítear i Rialachán (AE) Uimh. 2020/1056 ó Pharlaimint na hEorpa agus ón gComhairle chun an fhaisnéis a éilítear faoin Rialachán seo a mhalartú agus an dramhaíl á hiompar agus ba cheart idir-inoibritheacht na gcóras dá bhforáiltear sa Rialachán seo agus na timpeallachta le haghaidh malartú faisnéise leictreonaí faoin iompar lastais a áirithiú. (24)Chun an obair a éascú a dhéanann custaim chun an Rialachán seo a chur chun feidhme, is gá don lárchóras a oibríonn an Coimisiún lenar féidir faisnéis agus doiciméid a chur isteach agus a mhalartú go leictreonach a bheith idir-inoibritheach le Timpeallacht an Ionaid Ilfhreastail maidir le Custam de chuid an Aontais, atá á forbairt faoi láthair ar leibhéal an Aontais, nuair a bheidh an obair theicniúil ar fad is gá chun an idir-inoibritheacht sin a áirithiú críochnaithe. (25)An fhaisnéis agus na doiciméid le haghaidh na gceanglas nós imeachta faoin Rialachán seo, ba cheart d’údaráis inniúla i dtríú tíortha a bheith in ann iad a eisiúint agus a mhalartú, ar mhodh leictreonach tríd an gcóras a oibrítear ar leibhéal an Aontais, más mian leo é agus má chomhlíonann siad na ceanglais chun sonraí a mhalartú tríd an gcóras sin. (26)Chun inrianaitheacht loingsithe dramhaíola a áirithiú agus ionas nach gcuirfear isteach ar bhainistiú dramhaíola a loingsítear thar theorainneacha, ba cheart toirmeasc a chur ar dhramhaíl a mheascadh le dramhaíl eile ó thús an loingsithe go bhfaightear an dramhaíl i gcóras cóireála nó diúscartha. (27)Chun cur chun feidhme na n‑oibleagáidí a leagtar síos sa Rialachán seo a éascú, tá sé tábhachtach go gcoimeádann oibreoirí eacnamaíocha agus údaráis inniúla doiciméid agus faisnéis is gá chun dramhaíl a loingsiú ar feadh íostréimhse 5 bliana ó dháta tosaithe an loingsithe. (28)I gcomhréir le Coinbhinsiún Choimisiún Eacnamaíochta na Náisiún Aontaithe don Eoraip (UNECE) maidir le Rochtain ar Fhaisnéis, Rannpháirtíocht Phoiblí i gCinnteoireacht agus Rochtain ar Cheartas i gCúrsaí Comhshaoil an 25 Meitheamh 1998 (Coinbhinsiún Aarhus), ba cheart ceangal a bheith ar na Ballstáit a áirithiú go gcuireann na húdaráis inniúla ábhartha faisnéis ar fáil go poiblí trí bhíthin modh iomchuí faoi fhógraí loingsithe a thoiligh siad agus faoi loingsithe dramhaíola atá faoi réir cheanglais ghinearálta faisnéise an Rialacháin seo, i gcás nach faisnéis rúnda í an fhaisnéis sin faoi reachtaíocht náisiúnta nó reachtaíocht an Aontais. (29)Chun na ceanglais a leagtar amach in Airteagal 9(2), (3) agus (4) de Choinbhinsiún Basel a chur chun feidhme, ba cheart oibleagáid a leagan síos go bhfuil dramhaíl ó loingsiú nach féidir a chríochnú mar a bhí beartaithe le tabhairt ar ais chuig an tír seolta nó le cóireáil nó le diúscairt ar bhealach malartach. Ba cheart gurbh éigean don duine arb é a ghníomhaíocht is cúis leis an loingsiú neamhdhleathach an dramhaíl atá i gceist a ghlacadh ar ais nó socruithe malartacha a dhéanamh lena cóireáil nó lena diúscairt agus na costais a eascraíonn as na hoibríochtaí glacadh ar ais a sheasamh. Dá éagmais sin, ba cheart do na húdaráis inniúla seolta nó cinn scríbe, de réir mar is iomchuí, oibriú i gcomhar chun a áirithiú go mbainistítear an dramhaíl lena mbaineann ar bhealach atá neamhdhíobhálach don chomhshaol. (30)Chun a áirithiú go bhfuil údaráis inniúla in ann próiseáil chuí a dhéanamh ar na doiciméid a chuirtear faoina mbráid maidir le dramhaíl a loingsiú, is gá oibleagáid a leagan amach go soláthróidh an fógróir aistriúchán údaraithe de na doiciméid sin i dteanga atá inghlactha ag na húdaráis sin, má iarrann siad amhlaidh. (31)Chun nach gcuirfear isteach ar loingsithe dramhaíola nó earraí mar gheall ar easaontas idir údaráis inniúla maidir le stádas na dramhaíola nó na n‑earraí sin, is gá nós imeachta a leagan amach chun easaontais den sórt sin a réiteach. Tá sé tábhachtach maidir leis sin go mbunaíonn na húdaráis inniúla a gcinntí ar na forálacha a bhaineann le seachtháirgí a chinneadh agus leis an stádas maidir le hábhair nach dramhaíl a thuilleadh iad de Threoir 2008/98/CE. Is gá nós imeachta a leagan amach freisin chun easaontais a réiteach idir údaráis inniúla maidir le cé acu ba cheart do dhramhaíl a bheith faoi réir an nós imeachta um fhógra a thabhairt nó nár cheart. Chun comhchuibhiú níos fearr ar fud an Aontais a áirithiú maidir leis na coinníollacha faoinar cheart dramhaíl a bheith faoi réir an nós imeachta um fhógra a thabhairt, ba cheart é a thabhairt de chumhacht don Choimisiún gníomhartha cur chun feidhme a ghlacadh lena mbunaítear critéir chun dramhaíl shonrach atá sna hIarscríbhinní ábhartha a ghabhann leis an Rialachán seo a aicmiú, rud lena chinnfear cé acu atá sí faoi réir an nós imeachta um fhógra a thabhairt nó nach bhfuil. Ina theannta sin, chun nach ndearbhófar dramhaíl go bréagach mar earraí úsáidte agus chun soiléireacht dhlíthiúil a sholáthar, ba cheart é a thabhairt de chumhacht don Choimisiún gníomhartha cur chun feidhme a ghlacadh chun idirdhealú a dhéanamh idir earraí úsáidte agus dramhaíl, i gcás tráchtearraí sonracha a bhfuil idirdhealú den sórt sin tábhachtach lena n‑aghaidh, go háirithe lena n‑onnmhairiú ón Aontas. (32)Chun é a chur ar a gcumas do rialtais teorainn a chur le caiteachas poiblí a bhaineann le nósanna imeachta um loingsiú dramhaíola a láimhseáil agus a bhaineann leis an Rialachán seo a chur chun feidhme, is gá foráil a dhéanamh don fhéidearthacht go bhféadfaí costais riaracháin iomchuí comhréireacha a bhaineann leis na nósanna imeachta sin agus le faireachán, le hanailísí agus le cigireachtaí a ghearradh ar an bhfógróir. (33)Chun ualaí riaracháin a laghdú agus in imthosca eisceachtúla, a bhaineann le cásanna sonracha tíreolaíocha nó déimeagrafacha, féadfaidh na Ballstáit comhaontuithe déthaobhacha a thabhairt i gcrích lena laghdaítear déine an nós imeachta um fhógra a thabhairt le haghaidh loingsithe sreafaí sonracha dramhaíola i ndáil le loingsithe trasteorann chuig an tsaoráid oiriúnach is cóngaraí atá suite sa limistéar teorann idir an dá Bhallstát lena mbaineann. Ba cheart do na Ballstáit a bheith in ann comhaontuithe den sórt sin a thabhairt i gcrích le tír atá ina páirtí sa Chomhaontú maidir leis an Limistéar Eorpach Eacnamaíoch, agus i gcás ina loingsítear an dramhaíl ón tír seolta agus ina gcóireáiltear an dramhaíl inti ach ina dtrasnaíonn sí trí Bhallstát eile. (34)Chun comhshaol na dtíortha lena mbaineann a chosaint, is gá soiléiriú a dhéanamh ar raon feidhme an toirmisc onnmhairiúcháin, a leagtar síos i gcomhréir le Coinbhinsiún Basel, ón Aontas d’aon dramhaíl a bheidh le diúscairt i dtríú tír nach tír CSTE (Comhlachas Saorthrádála na hEorpa) í. (35)Féadfaidh tíortha atá ina bPáirtithe sa Chomhaontú maidir leis an Limistéar Eorpach Eacnamaíoch na nósanna imeachta rialaithe a ghlacadh dá bhforáiltear maidir le loingsithe laistigh den Aontas. Sna cásanna sin, ba cheart do loingsithe idir an tAontas agus na tíortha sin a bheith faoi réir na rialacha céanna agus atá loingsithe laistigh den Aontas. (36)Chun comhshaol na dtíortha lena mbaineann a chosaint, is gá soiléiriú a dhéanamh ar raon feidhme an toirmisc onnmhairiúcháin ar dhramhaíl ghuaiseach a bheidh le cóireáil i dtríú tíortha nach bhfuil feidhm ag Cinneadh ECFE maidir leo, i gcomhréir le Coinbhinsiún Basel. Go sonrach, is gá soiléiriú a dhéanamh ar an liosta dramhaíola a bhfuil feidhm ag an toirmeasc sin maidir leis agus a áirithiú go n‑áirítear leis an dramhaíl a liostaítear in Iarscríbhinn II a ghabhann le Coinbhinsiún Basel, eadhon dramhaíl a bhailítear ó thithe, iarmhair ó loisceadh dramhaíola tí agus dramhaíl phlaisteach is deacair a athchúrsáil. (37)Is gá rialacha diana a bhunú maidir le dramhaíl neamhghuaiseach a onnmhairiú lena cóireáil chuig tríú tíortha nach bhfuil feidhm ag Cinneadh ECFE maidir leo, chun a áirithiú nach ndéanann an dramhaíl sin damáiste don chomhshaol nó don tsláinte phoiblí sna tíortha sin. Faoi na rialacha sin, níor cheart onnmhairiú ón Aontas a cheadú ach chuig na tíortha a áirítear leis an liosta a tharraingíonn an Coimisiún suas agus atá le nuashonrú ag an gCoimisiún, i gcás go gcuireann na tíortha sin iarraidh faoi bhráid an Choimisiúin ina gcuirtear in iúl go bhfuil siad toilteanach glacadh le dramhaíl áirithe neamhghuaiseach ón Aontas agus ina léirítear an cumas atá acu an dramhaíl sin a bhainistiú ar bhealach atá neamhdhíobhálacha don chomhshaol, ar bhonn na gcritéar a leagtar síos sa Rialachán seo. Ba cheart onnmhairiú chuig tíortha seachas iad siúd a áirítear ar an liosta sin a thoirmeasc. Chun tréimhse leordhóthanach a áirithiú le haghaidh an aistrithe chuig an gcóras nua seo, ba cheart foráil a dhéanamh maidir le hidirthréimhse 3 bliana a bheith ann tar éis dháta chur i bhfeidhm ginearálta an Rialacháin seo. (38)Tá na tíortha a bhfuil feidhm ag cinneadh ECFE maidir leo faoi réir na rialacha agus na moltaí a leagann ECFE síos maidir le loingsiú agus bainistiú dramhaíola agus bíonn caighdeáin níos airde iontu de ghnáth maidir le bainistiú dramhaíola ná mar a bhíonn sna tíortha nach bhfuil feidhm ag cinneadh ECFE maidir leo. Tá sé tábhachtach, áfach, nach mbíonn onnmhairiú dramhaíola guaisí ón Aontas atá ceaptha lena cóireáil ina chúis le damáiste don chomhshaol nó don tsláinte phoiblí i dtíortha a bhfuil feidhm ag cinneadh ECFE maidir leo. Is gá, dá bhrí sin, sásra a bhunú chun faireachán a dhéanamh ar loingsithe dramhaíola neamhghuaisí chuig na tíortha sin. I gcásanna ina dtagann méadú mór ar onnmhairiú dramhaíola neamhghuaisí ón Aontas chuig an tír lena mbaineann laistigh de thréimhse ghairid agus ina bhfuil easpa faisnéise ar fáil lena léirítear cumas na tíre lena mbaineann chun an dramhaíl sin a chóireáil ar bhealach atá neamhdhíobhálach don chomhshaol, ba cheart don Choimisiún dul i mbun idirphlé leis an tír lena mbaineann agus, mura bhfuil an fhaisnéis leordhóthanach chun a chruthú go gcóireáiltear an dramhaíl ar bhealach atá neamhdhíobhálach don chomhshaol, ba cheart a thabhairt de chumhacht don Choimisiún an t‑onnmhairiú sin a chur ar fionraí. (39)Ba cheart na bearta is gá a dhéanamh chun a áirithiú, i gcomhréir le Treoir 2008/98/CE agus reachtaíocht eile an Aontais maidir le dramhaíl, go ndéantar dramhaíl a loingsítear laistigh den Aontas agus dramhaíl a allmhairítear isteach san Aontas a bhainistiú i rith na tréimhse loingsithe lena n‑áirítear cóireáil nó diúscairt sa tír ceann scríbe, gan sláinte an duine a chur i mbaol agus gan próisis nó modhanna a úsáid a d’fhéadfadh dochar a dhéanamh don chomhshaol. Is gá a áirithiú go mbainistítear an dramhaíl a onnmhairítear ón Aontas ar bhealach atá neamhdhíobhálach don chomhshaol i rith na tréimhse loingsithe agus lena n‑áirítear cóireáil nó diúscairt sa tríú tír is ceann scríbe. Chuige sin, ba cheart oibleagáid a thabhairt isteach le haghaidh onnmhaireoirí dramhaíola chun a áirithiú go bhfuil an tsaoráid a ghlacann an dramhaíl sa tríú tír is ceann scríbe faoi réir iniúchadh neamhspleách tríú páirtí, sula n‑onnmhairítear an dramhaíl chuig an tsaoráid atá i gceist. Is é cuspóir an iniúchta sin comhlíontacht na saoráide atá i gceist le critéir shonracha a leagtar síos sa Rialachán seo a fhíorú, ar critéir iad a ceapadh chun a áirithiú go mbainisteofar an dramhaíl ar bhealach atá neamhdhíobhálach don chomhshaol. I gcás inarb é conclúid an iniúchta nach gcomhlíonann an tsaoráid atá i gceist na critéir a leagtar síos sa Rialachán seo, níor cheart don onnmhaireoir a bheith i dteideal dramhaíl a onnmhairiú chuig an tsaoráid sin. Ba cheart don oibleagáid sin feidhm a bheith aige maidir leis na saoráidí atá suite sna tríú tíortha uile, lena n‑áirítear na tíortha atá ina mball de ECFE. Luaitear i gCinneadh ECFE maidir le dramhaíl a onnmhairítear chuig tír ECFE eile ‘go mbeidh sí beartaithe do chórais chóireála laistigh de shaoráid cóireála ina gcóireálfar dramhaíl ar bhealach atá neamhdhíobhálach don chomhshaol i gcomhréir leis na dlíthe náisiúnta, na rialacháin agus na cleachtais a bhfuil an tsaoráid faoina réir’. Mura bhfuil aon eilimint nó critéar i gCinneadh ECFE lena sonraítear an chaoi chun an ceanglas sin a chur chun feidhme a mhéid a bhaineann le dramhaíl ‘a bhainistiú ar bhealach atá neamhdhíobhálach don chomhshaol’. D’uireasa critéar coiteann lena sainítear na coinníollacha faoina gcóireálfar dramhaíl sna saoráidí ábhartha, is gá aghaidh a thabhairt ar an mbaol go ndéanfaí dramhaíl a onnmhairítear ón Aontas chuig tíortha ECFE a mhíbhainistiú i saoráidí sonracha agus mar sin, ba cheart do shaoráidí atá suite sna tíortha sin a bheith faoi réir na gceanglas iniúchta dá bhforáiltear sa Rialachán seo. (40)I bhfianaise an chirt atá ag gach Páirtí i gCoinbhinsiún Basel, de bhun Airteagal 4(1) de, toirmeasc a chur ar allmhairiú dramhaíola guaisí nó allmhairiú dramhaíola a liostaítear in Iarscríbhinn II a ghabhann leis an gCoinbhinsiún sin, ba cheart allmhairí dramhaíola isteach san Aontas atá ceaptha lena ndiúscairt a cheadú i gcás ina bhfuil an tír is onnmhaireoir ina Páirtí sa Choinbhinsiún sin. Ba cheart allmhairí dramhaíola isteach san Aontas atá ceaptha lena gcóireáil a cheadú i gcás inar tír í an tír is onnmhaireoir a bhfuil feidhm ag Cinneadh ECFE maidir léi nó i gcás ina bhfuil an tír is onnmhaireoir ina Páirtí i gCoinbhinsiún Basel. I gcásanna eile, níor cheart allmhairí a cheadú ach amháin má tá an tír is onnmhaireoir faoi cheangal ag comhaontú déthaobhach nó iltaobhach nó ag socrú atá comhoiriúnach le reachtaíocht an Aontais agus i gcomhréir le hAirteagal 11 de Choinbhinsiún Basel, seachas nuair nach féidir déanamh amhlaidh i gcásanna éigeandála, déanta síochána, coimeádta síochána nó cogaidh.

(41)Ba cheart don Rialachán seo na rialacha a léiriú a leagtar síos le Cinneadh 2013/755/AE ón gComhairle maidir le honnmhairí agus allmhairí dramhaíola chuig tíortha agus críocha thar lear agus ó na tíortha agus na críocha sin. (42)I gcásanna sonracha loingsithe a dhéantar laistigh den Aontas lena mbaineann idirthuras trí thríú tíortha, ba cheart feidhm a bheith ag forálacha sonracha a bhaineann le nós imeachta an toilithe ag tríú tíortha. Is gá forálacha sonracha a ghlacadh freisin a bhaineann leis na nósanna imeachta a bhfuil feidhm acu maidir le hidirthuras dramhaíola tríd an Aontas chuig tríú tíortha agus ó na tíortha sin. (43)Ar chúiseanna comhshaoil agus i bhfianaise stádas ar leith an Antartaigh, cuirfear toirmeasc sainráite leis an Rialachán seo ar dhramhaíl a onnmhairiú chuig an gcríoch sin. (44)Chun cur chun feidhme agus forfheidhmiú comhchuibhithe an Rialacháin seo a áirithiú, is gá oibleagáidí a leagan amach go ndéanfaidh na Ballstáit cigireachtaí ar na loingsithe dramhaíola. Is gá cigireachtaí ar loingsithe dramhaíola a phleanáil go leormhaith freisin chun an acmhainneacht is gá le haghaidh na gcigireachtaí a chinneadh agus chun cosc éifeachtach a chur ar loingsithe neamhdhleathacha. Le Rialachán (CE) Uimh. 1013/2006, ceanglaíodh ar na Ballstáit a áirithiú go mbunófaí pleananna cigireachta le haghaidh loingsithe dramhaíola faoin 1 Eanáir 2017. Chun cur i bhfeidhm na bhforálacha ar bhealach níos comhsheasmhaí a éascú agus chun cur chuige comhchuibhithe i leith na gcigireachtaí ar fud an Aontais a áirithiú, ba cheart do na Ballstáit fógra a thabhairt don Choimisiún maidir lena bpleananna cigireachta, agus ba cheart é a chur de chúram ar an gCoimisiún na pleananna sin a athbhreithniú agus, i gcás inarb iomchuí, moltaí a eisiúint maidir le feabhsuithe. (45)Tá rialacha éagsúla sna Ballstáit a mhéid a bhaineann leis an gcumhacht a bheith ag údaráis a bhfuil baint acu le cigireachtaí i mBallstáit, agus leis an bhféidearthacht a bheith ann go bhféadfaidís fianaise a éileamh chun dlíthiúlacht loingsithe a chinntiú. D’fhéadfadh sé go mbeadh baint ag an bhfianaise sin, inter alia, le cé acu is dramhaíl í an tsubstaint nó an réad nó nach ea, cé acu a aicmíodh an dramhaíl go cuí nó nár aicmíodh, cé acu a loingseofar an dramhaíl chuig saoráidí a bhainistíonn dramhaíl ar bhealach atá neamhdhíobhálach don chomhshaol i gcomhréir leis an Rialachán seo nó nach loingseofar. Dá bhrí sin, ba cheart foráil a dhéanamh leis an Rialachán seo gur féidir le húdaráis a bhfuil baint acu le cigireachtaí i mBallstáit an fhianaise sin a éileamh. Féadfar an fhianaise sin a iarraidh ar bhonn forálacha ginearálta nó cás ar chás. I gcás nach gcuirtear an fhianaise sin ar fáil nó ina meastar nach leor í, ba cheart a mheas gur loingsiú neamhdhleathach é iompar na substainte nó an réada lena mbaineann, nó loingsiú na dramhaíola lena mbaineann, agus ba cheart déileáil leis i gcomhréir le forálacha ábhartha an Rialacháin seo. (46)Ba cheart do na Ballstáit rialacha a leagan síos maidir le pionóis riaracháin is infheidhme maidir le sáruithe ar an Rialachán seo agus a áirithiú go bhforfheidhmítear iad. Ba cheart do na pionóis dá bhforáiltear a bheith éifeachtach, comhréireach agus athchomhairleach. Fuarthas amach leis an meastóireacht a rinneadh ar Rialachán (CE) Uimh. 1013/2006 gurb é ceann de na heasnaimh atá ann go bhfuil difríocht mhór idir na rialacha náisiúnta maidir le pionóis ar fud an Aontais. Dá bhrí sin, chun cur i bhfeidhm na bpionós ar bhealach níos comhsheasmhaí a éascú, ba cheart critéir choiteanna neamh-uileghabhálacha a leagan síos chun na cineálacha agus na leibhéil pionóis atá le forchur i gcás sáruithe ar an Rialachán seo a chinneadh. Ba cheart do na critéir sin, inter alia, cineál agus tromchúis an tsáraithe agus na tairbhí eacnamaíocha a baineadh as agus an damáiste a rinneadh don chomhshaol mar gheall ar an sárú a chur san áireamh, a mhéid is féidir iad a chinneadh. Thairis sin, anuas ar na pionóis riaracháin a éilítear faoin Rialachán seo, ba cheart do na Ballstáit a áirithiú gur cion coiriúil é dramhaíl a loingsiú go neamhdhleathach i gcásanna tromchúiseacha, i gcomhréir leis na forálacha a leagtar síos i dTreoir 2008/99/CE ó Pharlaimint na hEorpa agus ón gComhairle an 19 Samhain 2008. (47)Leis an taithí a fuarthas ó Rialachán (CE) Uimh. 1013/2006 a chur i bhfeidhm, léiríodh go gcruthaíonn rannpháirtíocht gníomhaithe éagsúla ar an leibhéal náisiúnta dúshláin don chomhordú agus don chomhar maidir le forfheidhmiú. Dá bhrí sin, ba cheart do na Ballstáit a áirithiú go bhfuil sásraí éifeachtacha ag na húdaráis uile atá rannpháirteach i bhforfheidhmiú an Rialacháin seo chun é a chur ar a gcumas dóibh dul i gcomhar agus comhordú a dhéanamh ar bhonn intíre maidir le beartais forfheidhmithe agus gníomhaíochtaí chun aghaidh a thabhairt ar loingsithe neamhdhleathacha dramhaíola a fhorbairt agus a chur chun feidhme, lena n‑áirítear na pleananna cigireachta a leagan síos agus a chur chun feidhme. (48)Is gá do na Ballstáit dul i gcomhar, ar bhonn déthaobhach agus iltaobhach, le chéile chun cosc agus brath loingsithe neamhdhleathacha dramhaíola a éascú. Chun comhordú agus comhar ar fud an Aontais a fheabhsú a thuilleadh, ba cheart grúpa tiomnaithe forfheidhmithe a bhunú ina mbeidh ionadaithe ainmnithe ó na Ballstáit agus ón gCoimisiún rannpháirteach, mar aon le hionadaithe ó institiúidí, comhlachtaí, oifigí, gníomhaireachtaí agus gréasáin ábhartha eile. Ba cheart don ghrúpa forfheidhmithe sin teacht le chéile go rialta. Ba cheart dó a bheith ina fhóram, inter alia, chun eolas agus faisnéis faoi threochtaí i loingsithe neamhdhleathacha a roinnt agus chun tuairimí a mhalartú maidir le gníomhaíochtaí forfheidhmithe, lena n‑áirítear dea-chleachtais. (49)Chun tacú le gníomhaíochtaí forfheidhmithe na mBallstát agus chun iad a chomhlánú, ba cheart é a thabhairt de chumhacht don Choimisiún gníomhaíochtaí imscrúdaithe agus comhordaithe a dhéanamh i ndáil le loingsithe neamhdhleathacha, a d’fhéadfadh mórthionchair dhíobhálacha a bheith acu ar shláinte an duine nó ar an gcomhshaol. Agus na gníomhaíochtaí sin á ndéanamh, ba cheart don Choimisiún gníomhú agus ráthaíochtaí nós imeachta á n‑urramú acu go hiomlán. D’fhéadfadh an Coimisiún a mhachnamh a dhéanamh, mar ábhar a bhaineann lena eagrúchán inmheánach, ar ghníomhaíochtaí forfheidhmithe áirithe dá bhforáiltear leis an Rialachán seo a chur de chúram ar an Oifig Eorpach Frith-Chalaoise (OLAF), ag a bhfuil saineolas ábhartha sa réimse sin. (50)Ba cheart do na Ballstáit faisnéis a bhaineann le cur chun feidhme an Rialacháin seo a sholáthar don Choimisiún, trí bhíthin na dtuarascálacha a chuirtear faoi bhráid Ardrúnaíocht Choinbhinsiún Basel agus ar bhonn ceistneora ar leithligh araon. Ba cheart don Choimisiún tuarascáil a sholáthar gach 4 bliana maidir le cur chun feidhme an Rialacháin seo, bunaithe ar an bhfaisnéis a chur na Ballstáit ar fáil chomh maith le faisnéis eile, a bhailítear go háirithe trí thuarascálacha ad hoc arna ndéanamh ag an gCoimisiún agus an Gníomhaireacht Eorpach Chomhshaoil maidir le loingsithe dramhaíola plaistí agus sruthanna sonracha dramhaíola eile atá ina n‑ábhar imní. (51)Tá an comhar idirnáisiúnta éifeachtúil maidir le loingsithe dramhaíola a rialú ríthábhachtach chun a áirithiú go rialaítear loingsithe dramhaíola a